ژنۆلۆژی بە هزری ژن گەشە دەکات – JINEOLOJI\nژنۆلۆژی ئامانجێتی مێژووی شاراوەی کۆیلایەتی لە ڕۆژهەڵاتی ناوین و دینامیزمێکی ئازادی ژن و بەرخودانەکانیان ئاشکرا بکات. پێمانوایە ئەگەری شۆڕشی ژن لە ئاستێكدایە کاریگەری لەسەر هەموو بزووتنەوەکانی ژنانی جیهاندا دادەنێت. بۆ ئەمەش دەروازەیەکی ژنۆلۆژیمان کردەوە و دەستمان پێکرد، دەکرێ بڵێین هەنگاوی یەکەممان ناوە. ژنانی کورد بەگوڕەوە گفتوگۆ لەسەر ژنۆلۆژی دەکەن. ژنۆلۆژی لە فراوانترین واتایدا ”زانستی ژن”ە، لە تیۆرییەکانی هزرمەندی کورد عەبدوڵا ئۆجالانەوە لەسەر پرسی ئازادی پەرەدەسەنێت. دانوستانەکان زیاتر لە تێکۆشانی ئازادی ژندا جێی خۆی دەگرێت. ژنان لە زۆر وڵاتی جیهان بە پێشەنگایەتی ژنانی کورد کار لەسەر بونیادنان و پەرەسەندنی زانستی ژن دەکەن، لە گفتوگۆکاندا پێشنیار، زیادکردن، مشتومڕ و بۆچوونەکانیان دەخەنەڕوو.\nزۆزان سیما ئەندامی ئاکادیمیای ژنۆلۆژی لەبارەی زانستی ژن، بۆ ئەوانەی پەرۆشی زانین و مەعریفەن، لەسەر واتا، ناوەڕۆک، بوارەکان و پرۆژە کورتخایەن، مامناوەند و درێژخایەنەکانیان وەڵامی پرسیارەکانی داینەوە.\nپرسیار/ ژنۆلۆژی وەک زانستی ژن دەناسرێت، لە چ قۆناغێکی گەشەسەندندایە؟\nزۆزان سیما: کاتێک لەو پێشهات و هێرشانە بڕوانین کە ڕووبەڕووی ژنۆلۆژی دەبێتەوە، دەکرێ بڵێین تێکۆشانی ئازادی ژن کارەکتەری پێشكەوتنەکانی ئەم سەدەیە دەست نیشان دەکات. بۆ ئەوەش هەر کرانەوەیەک چ تیۆری یان چالاکی و کردەیی بێ، هەر زوو کاریگەری خۆی نیشان دەدات. بزووتنەوەی ئازادیی ژنی کورد هەموو ئەو شتانەی گوتووە کە دەبوو بگوترێن، بۆیە تێگەیەک کە بەرهەمی دێنێت لە ڕووی هزرییەوە دەبێتە مایەی مشتومڕ و گفتوگۆی فراوان. لە چیاکانی کوردستانەوە تا ئەمریکای لاتین، لە ڕۆژاڤاوە تا شارە گەورەکانی تورکیا و باکوری کوردستان، تا ئەوروپا بەفراوانی گفتوگۆ لەسەر ژنۆلۆژی دەکرێت و دەنگدانەوەی هەبووە.\nژنۆلۆژی تا ئێستاش لە قۆناغی پێناسەکردن و ناساندندایە. بەڵام بزووتنەوەی ئازادیی ژنانی کوردستان بە قۆناغی سوپابوونی، پارتبوونی ژن و دامەزراندنی چەتری کۆنفیدراڵی ژن هەم لە ڕووی تیۆری و هزری، هەم لە ڕووی دەزگابوونەوە قۆناغێکی بڕیوە. ئیتر ئامانجی خوڵقاندنی هەنگاوێکی نوێیە. ژنۆلۆژی بەو هەنگاوە ئەزموونە کەڵەکەبووەکانی لەگەڵ کۆمەڵگە و ژنانی جیهان دەخاتە گفتوگۆ و مشتومڕەوە و کۆی بۆچوونەکان هەڵدەسەنگێنێت.\nجیهان تەنیا لە بەرەکانی شەڕدا ژنانی کوردی بینی و لەبارەیەوە بیست، بەڵام بەپێی پێویست لە بواری ئاکادیمی و تیۆریدا لێکۆڵینەوەی لەو هزر و کردەیە نەکردووە، کە ژنانی هێنایە ئەو ئاستە. ئەو لێکۆڵینەوانەی کراون بەهۆی کاریگەری دیدی ئۆرێنتالیست و پۆزەتیڤیستەوە یاخود بەهۆی پێشداوەرییەوە، لە ئاستێکدا نییە کە شایان بەو ئەزموونانە بێت. هەروەک چۆن فێمێنیزم هزرێکە هەنگاوێکی سەردەمی شۆڕشی فەڕەنسا و تێکۆشان لەپێناوی ماف لە بەریتانیا و ئەمەریکایە. بە هەمان شێوە ژنۆلۆژیش هەڵگری تێگەیەکی نوێی کۆمەڵناسییە، لە ئەنجامی تێکۆشانی دەیان ساڵەی ژنانی کوردەوە بەرهەم هاتووە. بۆیە پشت بە ئەزموونی تێكۆشانی ژنان، میراسی دەوڵەمەندی بەرخودانی ژنان لە هەموو بوارەکانی ژیاندا دەبەستێت. هەروەها ژنۆلۆژی ئامانجی ئاشکراکردنی مێژووی کۆیلایەتییە، کە لە ڕۆژهەڵاتی ناویندا شاراوەیە، نیشاندانی هێزی بزووێنەری بەرخودان و تێكۆشانی ئازادی ژنانە. لەو باوەڕەشداین کە شیمانەی شۆڕشی ژن لە ئاستێكدایە کاریگەری لەسەر هەموو بزووتنەوەکانی ژنان لە جیهاندا دابنێت. بۆ ئەوەش دەروازەیەکی ژنۆلۆژیمان کردەوە و دەستمان پێکرد، دەکرێ بڵێین هەنگاوی یەکەممان ناوە.\nپرسیار/ ئەگەر زانین و مەعریفە یەکەمین بەرهەمی هەبوونی مرۆڤایەتی و کۆمەڵگەبوونە، کەواتە ژنۆلۆژی بنەما مەعریفییەکانی چین، بۆ خۆبونیادنان و درێژەپێدان و پەرەسەندنی پشت بە کام ڕاستی دەبەستێت؟\nزۆزان سیما: زانست و زانیاری لە پەیوەندی بە ژیان و مرۆڤەوە خاوەن ئیتمۆلۆژییەکی مێینەیە. نزیکەی لە هەموو زانستەکاندا کارەکتەرێکی مێینەیی هەیە. لە کوردیدا وشەی زایین، ئەو وشانە پێک دێنێت کە پەیوەندی بە ژیانەوە هەیە. بۆ نموونە وشەکانی زانست، زانیار، زانین سەرچاوەکانیان وشەی ”زا”–زایینە. لە کاتێکدا هەبوونی ژن لە ڕووی مێژووییەوە پەیوەندی بە ژیان و ئازادییەوە هەیە، هەرچی ئێستایە ژن کراوەتە ناسنامەی ”مردن، سێکس و کۆیلایەتی”. دەبێ ئەو ناسنامەیە وەک قۆناغی سەرەتایی وەرچەرخێنینە چوارچێوەی ناسنامەیەک کە کوردییەکەی کراوەتە دروشمی ”ژن، ژیان، ئازادی”. ژنۆلۆژی ئەو هۆشیارییە فەراهەم دەکات و دەبێتە بوارێكی زانست کە ئامانجێتی شێوە بە هەبوونی ژن بدات. کاتێک ئەوە پێک دێنێت نەک تەنیا بۆ ژنە، بەڵکو بۆ پیاویشە، هەروەک پەیوەندییەکانی ژن-پیاو. هەروەها بۆ ئەو بەهایانەی کە لە دەوری ئەو پەیوەندییانە گۆڕانکاری و وەرچەرخانی تێدا دەکرێت، وەک بوارەکانی سیاسەت، ئابووری، دیمۆگرافی (دانیشتوانناسی)، ئێتیک-ئێستێتیک.\nواتە ژنۆلۆژی نیگاکانی وەدەگێرێت بۆ سروشتی ئەو ژنەی، کە ژیانی بە دەوری خۆیدا خوڵقاند. ژیان، ئابووری، ئێتیک –ئێستێتیک و دیموکراسییە، لە چوارچێوەی سروشتی ژندا گەشە بکات. تەنیا بۆ ژنان نا، بەڵکو بۆ هەموو کۆمەڵگە پێویستییەکە. ژنۆلۆژی خاوەن ئەو دەرفەتەیە کە لەو خاڵەوە گەشە بکات. ئەو واتا جەوهەرییە تەنیا هەڵوێستێک نییە، هزر و پارادایمی عەبدوڵا ئۆجالان، پارادایمی ژنە. لە ئیکۆلۆژییەوە بگرە هەتا ئابووری، لە سیاسەتەوە تا فەلسەفە. لە هەموو بوارێکەوە ئەگەر لە ڕووی بیۆلۆژیەوە پیاویش بێت، ئەگەر بەپێی سروشتی ژن هزر و کردەی ئەنجام بدات، دەکرێت مامەڵەی لەگەڵ بکەین.\nلە بەرانبەر ئەو زانستگەراییەی لەلایەن پیاوسالاری دەسەڵاتدارەوە لە بینا بەرزەکاندا قەتیسکراوە، ئامانجی ژنۆلۆژییە بە دیدی ژن هێزی واتا لە پەیوەندی زانست بە کۆمەڵگە، ژیان و سروشتەوە بەدەستبێنێت. هەروەها ڕێهەڤاڵی ئازادیمان عەبدوڵا ئۆجالان دەڵێ: واتا بە شیمانەی هەقیقەت و زانست بە شرۆڤەی واتا بگات، ئەو کاتە دەتوانین بڵێین گەیشتنە مەعریفەی هەقیقەت لە ڕێگەی ژنۆلۆژییەوە پێویستە و لە کارە یەکەمەکانە.\nپرسیار/ ئێوە لە ژنۆلۆژی ئاماژە بەوە دەکەن، زانستە کۆمەڵایەتییە باوەکان لەسەر نکوڵیکردنی ژن و ناوەندکردنی پیاو سەریهەڵداوە. ژنۆلۆژی بەپێچەوانەوە زانستێکە ژن دەکاتە ناوەند، ئەمە چۆن دەبێت و چی لەخۆدەگرێت؟\nزۆزان سیما: ژنۆلۆژی ڕێبازێکی لێکۆڵینەوەیە، ناسنامەی ژن دەکاتە ناوەند کە گوزارشت لە ژیان و پیاویش بکات. ناوەندبوونی ژن وەک هاوتەریبی لەگەڵ ناوەندبوونی ژیان دادەنێین. پێناسەیەکی تری ژنۆلۆژی ئەوەیە: زانستی هاوژیانی ئازادە. بۆ ئەوەش ئەو گفتوگۆیەی ژنۆلۆژی دەستی پێکردووە، گوزارشتە لە سەرلەنوێ هەڵسەنگاندنەوەی بوارە فەلسەفی، ئابووری، کولتووری و مێژووییەکانی پەیوندی نێوان ژن و پیاو. پەرەسەندنی بوارێکی زانستی کۆمەڵایەتییە، نەک تەنیا بە ناوەندکردنی ژن بەڵکو بە دیدی ژن گۆڕانکاری و وەرچەرخان لە پیاوێتیدا دەخاتە بەرنامەی خۆیەوە.\nلە پەیوەندی نێوان ژن-پیاودا لەو باوەڕەداین دەبێ هەموو زانستەکان خزمەت بە هاوژیانی ئازاد بکەن. لەبەرئەوەی هاوسەرێتی سەردەمێکی درێژە لە خزمەت ئابووری، دەوڵەت، سیاسەت، فەلسەفە و ئایینەکاندا بووە، ڕۆڵی باڵادەستی لە هەموو بوارەکانی ژیانماندا بینیوە و ڕەوایەتی پێداوە. ڕاستی ئەوەی دەیکەین تاقیکردنەوەی ڕێبازێکی پێچەوانەیە. لە جێی ئەوەی بەپێی تێگەی سیاسەتی باو داکۆکی لە مافەکانی ژن بکرێت، پەرە بە تیۆری سیاسەتێک دەدەین کە یەکسانی نێوان ژن و پیاو فەراهەم بکات. بەو تیۆریی سیاسی و کردەیە، زەمینەی سیاسەتی دیموکراتییانە دەڕەخسێنێت. هەڵسەنگاندنی دۆخی ژن لە زانستی ئابووری زیاترە، ئەمەش بە تیۆریی ئابوورییەک لەسەر بنەمای ڕەنجی ژن، تێگەی ئابووری لەسەر بنەمای یەکسانی ژن و پیاو دادەڕێژێت و بە دەزگایی دەکات. بەو پێیە زەمینەی ئابووری کۆمیناڵ (هەرەوەزی) فەراهەم دەبێت.\nژن لە مێژوودا لە ڕووی ئابوورییەوە پەراوێزکراوە، بۆیە دەستنیشانکردنی ڕێباز و کەرەستەکانی بەلاڕێدابردنی ئابووری لە ڕاستینەی خۆی و داگیرکردنی ڕەنجی کرێکاران و ڕەنجدەراندا دەبینین. کاریگەری ڕەنجی ژن لە پێشخستنی تیۆریی ڕەنج-بەهادا یان ئەو زانیارییانەی ژن وەک یەکەم و دوا داگیرکراو دەبینێ، تەنیا شتێک نییە لەسەر ژن بێت، بەڵکو هەڵوێستێکە زیاتر لە ئازادیی ژن لە ئابووریدا یان بینینی ڕەنجی ژنان لە ئابووریدا، لەوە زیاتر ڕێ لەسەر وەرچەرخانێکی ڕیشەیی لەو بوارە زانستییانەدا دەکاتەوە. لە چوارچێوەی ژنۆلۆژیدا دەکرێت بە هەمان شێوە پەرە بە بوارەکانی تریش بدەین. لە دیمۆگرافیاوە بۆ پەروەردە، لە ئێتیک-ئێستێتیک بگرە تا تەندروستی لە ڕووی چۆنایەتی دەتوانێ بەو ڕێبازە وەرچەرخانی شۆڕشگێڕانە بکات، هەروەها لە ڕووی کردەییەوە کاری لەسەر دەکەین. بۆیە لە ژنۆلۆژی بەفراوانییەوە مامەڵە لەگەڵ هەر بوارێک دەکەین کە پەیوەندی بە ژن و ژیانەوە هەبێت.\nسێ ئەرک و کاروباری دەزگایی هەیە، کە ژنۆلۆژی و بزووتنەوەی ئازادی ژن لە فراوانکردنی و پەرەپێدانیدا بەرپرسیارە :\nیەکەم/ ڕوونکردنەوەی مێژووی کۆیلەکردنی ژن لە ڕۆژهەڵاتی ناویندا، چۆن لەسەر ئەم خاکە پەرە بە کۆیلەکردنی ژن دراوە و ئەو بەرخودانانە چین کە بەرامبەر کۆیلایەتی کراوە.\nدووەم/ ژنۆلۆژی لەسەر بنەمای مێژووی بەرخۆدانی ژن پەرە بە دووەمین شۆڕشی ژن و ڕێباز و کەرەستەکانی بدات. هەڵبەتە بۆ ئەمەش ئەزموونی بزووتنەوەی ئازادیی ژنی کورد، لەگەڵ میرات و ئەزموونی فێمنیستەکان و بزووتنەوەکانی ڕزگاری ژنان ڕێنیشاندەر دەبن.\nسێیەم/ ژنۆلۆژی لەسەر بنەمای ئەم شۆڕشە، کۆمەڵگە و فەراهەمکردنی زەمینە بۆ جێبەجێکردنی هاوپەیمانی کۆمەڵایەتی ژن پێش دەخات.\nپرسیار/ لە دەستبردن بۆ پرسە کۆمەڵایەتییەکان، ژنۆلۆژی ڕیزبەندی بۆ کارە یەکەمینەکان چییە؟\nزۆزان سیما/ هەڵوێستی پۆزەتیڤیست وای کردووە، کە هەر شتێک پارچەبکرێت و دابەش بکرێت بەسەر سەرەکی و لاوەکیدا. ژنۆلۆژی لە لێکۆڵینەوەکانیدا ئامانجێتی پەرە بە ڕێبازێکی لێکۆڵینەوە بدات، کە یەکێتیی هەقیقەت بە بنەما دەگرێت. ژنۆلۆژی هەڵوەستە لەسەر ئەو بابەتانە دەکات کە وەڵامی پێویست بە پرسەکانی ژنان دەداتەوە. ئەو بابەتانەی ژنۆلۆژی لە ئەوروپا و تورکیا-باکوری کوردستان باسی دەکات، دەکرێت جیاواز بێ لەگەڵ ئەوانەی ئەمەریکای لاتین. ئەو بابەتانەی لە ڕۆژاڤا یان باشور لەگەڵ ئەوەی کە لە هەرێمەکانی پاراستنی میدیا گفتوگۆی لەسەر دەکات جیاوازی هەیە. وەک ئۆجەلان ئاماژەی پێکردووە واتای هاوژیانی لە پەیوەندی ژن-پیاو لە ڕاستیدا هەموو بابەتەکانی تر دەگرێتەوە. لە هەندێ جێگە فەلسەفە زەق دەکرێتەوە، لە هەندێ جێگە قورسایی دەخرێتە سەر گفتوگۆکردن لەسەر مەسەلە ئابوورییەکان. ئێمە ئەو گفتوگۆیانە وەک دەوڵەمەندی و فرەڕەنگی لێک دەدەینەوە. ناڵێین یەکەمێتی بەڵکو نەخشەڕێیەک دادەڕێژین، ئەو نەخشەڕێیەش لە ڕووی جوگرافی و کۆمەڵایەتییەوە فرەڕەنگییەک لەخۆدەگرێت.\nپرسیار/ کێشەی توندوتیژی و هەراسانکردنی سێکسی لە بەرانبەر ژنان کێشەیەکی جیهانییە. ژنۆلۆژی لەسەر ئەو بابەتە چییە و هەڵوێستی لەسەر خۆپاراستن چییە؟\nزۆزان سیما: ژنۆلۆژی زانستێک نییە ڕەچەتەی چارەسەری بۆ هەموو کێشەیەک هەبێت. لەسەر بەرگری لەخۆکردن یان خۆپاراستن بزووتنەوەی ئازادیی ژنی کورد ئەزموونێکی دەوڵەمەندی هەیە. هەم دید و ڕێنمایی فراوانی لەسەر خۆپاراستن و هەم ئەزموونی دەیان ساڵەی لە سوپابوونی ژن هەیە. سوپای ژن پێکهاتەیەکی ڕووکەشانە نییە. هەندێ هێز و کەسیش هەیە کاتێ کاریگەری یەپەژە دەبینن، دەچن وێنە لەگەڵ ئەو کچە گەنجانە دەگرن، کە چەکیان بەدەستەوەیە و دەیکەنە کەرەستەیەکی میدیایی. لەگەڵ ئەوەی زۆر زانیاری تر هەیە دەکرێت بە دەستی بێنن لەسەر هزر، ڕێکخستن، بەهاکانی ئێتیک-ئێستێتیک و بەئیرادەبوونی ژن لە مەیدانی شەڕدا. بەڵام تا ئێستا لەو بارەیەوە کاری پێویست نەکراوە بۆ نیشاندانی ئەو کاریگەرییە هەمەلایەنە.\nئەو ئەزموونە خۆپاراستنانەی ژن بەدەستی هێناوە، تەنیا فێربوونی بەکارهێنانی چەک یان پاراستنی خۆی، وڵاتەکەی و بەهاکانی نییە، بەڵکو لەو وانانەی کە وەریدەگرن لە سیاسەتەوە تا ئابووری، لە گفتوگۆکردن لەسەر پەیوەندییەکانی ژن-پیاو و زۆر بواری دیکە، کە کاریگەری وەرچەرخێنەرانەی لە کەسایەتیدا هەیە. بەسوپابوونی ژن و گوڕی بە پرۆسەی بە بەپارتبوونی بزووتنەوەی ئازادیی ژنی کورد و ڕێکخستنی کۆنفیدراڵییانەی ڕێکخراوەکانی ژنان، دەرفەتی نوێنەرایەتی یەکسان لە هەموو دەزگاکاندا. بۆیە پێمان وایە پێویست بە زەمینەیەکە کە میتۆد، ئاکادیمیا و ڕێکخستنەکانی خۆپاراستنی ژنان لە هەموو بوارێکەوە پێشبخات. توندوتیژی و هەراسانکردنی سێکسی ئەنجامە. بێگومان دەبێ ڕێکخستنکردن و ڕێ و شوێن بەرامبەر ئەو ئەنجامە بگیرێتەبەر. ژنان ناچارن بە ڕێبازی دەوڵەمەند پەرە بە خۆپاراستن و ڕێکخستنبوونیان بدەن، ئاسایشی ژن لە ڕۆژاڤا، ماڵی ژنان و دەزگاکانی ژنان وەک ئەزموونێک پەرەدەسەنێت و دەبنە خاوەن ئەزموونی کارکردن. پێمان وایە ئەو کارانە گرنگن و ڕێگرن لە توندوتیژی. بەڵام کاتێ پەیوەندی توندوتیژی بە بوارەکانی سیاسی، ئابووری، ڕۆڵەکانی ژنێتی-پیاوێتی نەبینرێت، ئەوە لە تێگەی پاراستن و سزادان بەپێی یاساکانی دەوڵەت تێپەڕ ناکات. هۆکاری سەرەکی توندوتیژی لە چۆنێتی پەیوەندییەکانی ژن-پیاودا شاراوەیە.\nلەسەر هاوسەرگیری مەولانا جەلالەدینی ڕۆمی قسەیەکی هەیە دەڵێ: ”ئەگەر دوو چۆلەکە بەیەکەوە ببەستنەوە، دەکرێ چوار باڵیان هەبێ، بەڵام هەردووکیشیان ناتوانن بفڕن”. ئەو دوو چۆلەکەیەیەی ناتوانن بفڕن، ڕادەوەستن و یەکتر دەڕوشێنن، دەکەونە حاڵێکەوە بەرپرسیارێتی نەفڕینیشیان دەخەنە ئەستۆی یەک. ئۆجەلان ئەوەی بە ”کەوتنە قەفەسی شێر” دەچوێنێ. دەسەڵاتدارێتی پیاوسالار وەک تەڵەیەک هەر پیاوێکی کردووە بەو شێرە برسییە. دەسەڵاتدارێتی ئەو پڵنگە فرێدراوەی نێو قەفەسی شێری هارکراوی برسی، یان بەدەستی خۆی پارچە دەکات، یان وەک ئەوی لێدێت یان ماڵی دەکات و لەگەڵیدا ڕایدێنێ. لە ئەنجامدا شێوازی پەیوەندییەکە پیاو دەکاتە کوژەر و ژنیش کوژراو. لەبەرئەوە ئەو پەیوەندییە پێویستی بە گۆڕانکارییە. ئەو گۆڕانکارییەش بە زیادکردنی ڕەگەزەکان پێکنایەت، ئەو ڕێبازە تاقیکراوەتەوە بەڵام شێوەی پەیوەندییەکانی ژنێتی و پیاوێتی بەرهەم دێنێتەوە. لەوانەیە شێوە بگۆڕێت بەڵام ناوەڕۆک و چۆنێتی پەیوەندییەکان ناگۆڕێن. پێویست بە گۆڕانکاری چۆنێتی لە پەیوەندییەکانی ژن و پیاودا هەیە. دەبێ پەیوەندییەکانی ژن و پیاو لە بواری زایەندییەوە بگۆڕێت بۆ بواری سیاسی و فەلسەفی. هاوژیانی ئازاد گوزارشتە لەو گۆڕانکارییە. لەو باوەڕەداین پراکتیکردنی نەتەوەی دیموکراتی، باشترین میکانیزمی خۆپاراستن دەبێت لە بەرانبەر توندوتیژی و هەراسانکردنی سێکسی.\nپرسیار/ ژنۆلۆژی وەک پڕۆژە لە ساڵی ٢٠١٠ەوە بووە بە بەرنامە و پلان، لەوکاتەوە لە ڕووی کردەیی و دەزگابوونەوە چ مەودایەکی بڕیوە؟\nزۆزان سیما: تا ئێستا بەپێی پێویست پەرە بە ژنۆلۆژی و دەزگابوونی نەدراوە. هەڵبەتە ئەوەش پاساوی خۆی هەیە. بەڵام ژنۆلۆژی بەخێرایی لە هەموو دەڤەرەکان بووە بە بەرنامە و بە ڕەنگی خۆیەوە ناسرا، بەپێی توانا و لەو جێیەی پێویستە هەوڵی بە دەزگابوون و ڕێکخستنی دراوە. بەپێی پلانسازی و ڕێکخستن کاروبار بەڕێوەبراوە، بەڵام لە هەمان کاتدا خۆڕسکانەش پەرەدەسەنێت و ئاڕاستەی خۆی دەگرێت. ئەوەش وەک پێشکەوتنێکی گرنگ دەبینین، تا ئێستا هەموو کاروبارەکانی ژنۆلۆژی بە دەستپێشخەری هەرێمی بەڕێوەچووە، هەندێ جار کاروباری هاوبەش هەیە بەڵام دەستپێشخەری هەرێمی زیاترە. لە ڕێی میدیاوە چاودێری هەندێ پێشکەوتنمان کرد و ئەوەش ئاسۆی ئێمە ڕووناک دەکاتەوە. هەندێ لە کارەکانی ژنۆلۆژی بریتییە لە کۆنفرانسەکان، گفتوگۆکان، گۆڤار و ماڵپەر و وتار، نووسینی کتێب، ئاکادیمیا، وانەی ژنۆلۆژی لە زانکۆکان، جێگیرکردنی وانەی ژنۆلۆژی لە پەیڕەوی خوێندنی ئامادەیی. هەروەها هەندێ لێکۆڵینەوەی سۆسیۆلۆژیش دەستی پێکردووە.\nپرسیار/ کاتێک باس دێتە سەر ژنۆلۆژی وەک لقێکی نوێی زانست، بەتایبەتی زانستی ژنان و کۆمەڵگە بە گشتی، چ کاریگەرییەکی هەیە؛ بزووتنەوە و ڕێکخراوەکانی ژنان کاردانەوەیان چییە؟\nزۆزان سیما: دەبێ بڵێم ژنۆلۆژی زانستێکی نوێ نییە، بەڵکو تێگەیەکی نوێیە لە زانستە کۆمەڵاتییەکان، کە ئامانجێتی بە دیدی ژن شۆڕش لە زانستی کۆمەڵناسیدا بکات. بۆ نموونە زۆر جار پرسیارکراوە ژنۆلۆژی چۆن لە پەروەردە دەڕوانێت؟ چۆن بیر لە ئابووری دەکاتەوە؟ چۆن باس لە تیۆری سیاسەت و زانستە سروشتییەکان دەکات؟ دیارە لە هەموو زانستە کۆمەڵایەتییەکاندا پێویستی بە ڕاستکردنەوەی دید و مێنتاڵێتی پیاوسالارییە. پێمان وایە ژنۆلۆژی دەتوانێ ڕۆڵی کاریگەر ببێنێ لە پێشخستنی بواری سۆسیۆلۆژیای ئازادی لە زانستە کۆمەڵایەتییەکاندا. تا ئێستا بەگشتی کاردانەوە و هەڵوێستی ئەرێنی هەبووە، بەتایبەتی ژنانی ئەمەریکای لاتین و ڕۆژهەڵاتی ناوین چاوەڕوانییەکان و هەڵوێستیان زیاتر ئەرێنی بووە. لەبەرئەوەی لەو شوێنانە ژنان لە تێکۆشانی ئازادیدا، وەڵامیان لە لێگەڕین و ڕێنماییەکانی فێمینیستدا نەبینیوەتەوە. بەڵام لە ژنۆلۆژیدا بابەتەکانی وەک کۆمەڵایەتیبوون، وەرچەرخانی پیاوێتی، شۆڕشی ژن، ئاین، کولتوور و …هتد سەرنجیان ڕادەکێشێت. بەشێكی تر لە ژنان زانست لە دەستڕۆی و بژاری دەسەڵاتدا دەبینن و دەڵێن پێویست بە زانستی ژن نییە، لەجێی زانستی ژن دەکرێت بە تێگەیەکی جیاواز گوزارشتی لێ بکرێت. هەندێکی تریش وا بیر دەکەنەوە ئەو بابەتانەی لە چوارچێوەی ژنۆلۆژیدا گفتوگۆی لەسەر دەکرێت و ڕەخنەی لێدەگیرێت دەکرێت لە فێمینیزمدا گفتوگۆی لەسەر بکرێت، ژنۆلۆژی وەک ”فێمێنیزمی کورد” دەبینن. یاخود دەڵێن؛ ئەو بابەتانە دەکرێت لە ڕەوتی فێمینیستی پۆست-کۆلۆنیالدا مامەڵەی لەگەڵ بکرێت. تەنانەت هەندێکیان دەڵێن؛ دەکرێت ژنۆلۆژی وەک مەسەلەی ئێتیکی نوێ لە فێمێنیزمدا گوزارشتی لێ بکرێت. هەندێکیش هەن بە پێویستی دەبینن گفتوگۆکانی ژنۆلۆژی ببەستنەوە بە پێوەری نوێی ئێتیکی فێمێنیست. نەک تەنیا بزووتنەوەکانی ژنان، بەڵکو چاوەڕوانییەکی زۆر هەیە کە لێکۆڵینەوە لەسەر پیاو بکرێت. هەر کە ژنۆلۆژی پەرەدەسەنێت، زەمینەی گەیشتنمان بە دەوروبەرێكی فراوان فەراهەم دەبێت، بەدڵنیاییەوە ڕەخنە و سەرنجەکان دەبنە ڕێنیشاندەرێک بۆ کارەکانمان.\nپرسیار/ چ پڕۆژەیەکتان لە مەودای کورت، ناوین و درێژخایەندا هەیە؟\nزۆزان سیما: تا ئێستا زیاتر کار و پەروەردەکانمان لەسەر ناساندنی ژنۆلۆژی بووە، وەک گروپی کار، کۆنفرانس، کۆبوونەوە، سیمینار و خولی پەروەردە بەڕێوەبراوە. پێمان وایە ئیتر کارەکانمان گەیشتۆتە قۆناغێک، لە مەودایەکی نزیکدا بیر لەوە دەکەینەوە کە ئاکادیمیاکانی ژنۆلۆژی دامەزرێنین. ئەو ئاکادیمیایانە لە ڕووی ڕێنمایی تیۆری و کردەییەوە لە پەیوەندییەکی توندوتۆڵدا دەبێت، دەبێتە پراکتیکردنی ژنۆلۆژی. بەمەش ئەزموونی بزووتنەوەی ئازادیی ژن هەڵدەسەنگێنرێت و جێگە بە هەموو کاروبارێک دەدات، کە ژنان تێیدا چالاکبن و خۆبەڕێکخستن بکەن. لە ئاکادیمیاکاندا لە تەندروستییەوە تا ئابووری، لە وێژەوە تا فەلسەفە لە دیمۆگرافیاوە تا سیاسەت لە ئیکۆلۆژییەوە تا زۆر بواری تر، بەهەند وەردەگیرێت. ئەمەش زەمینەی وەرچەرخانیان بۆ سیاسەت، چالاکی و ڕێکخستن دەڕەخسێنێت. هەڵبەتە لەو بوارانەدا زەمینەی بە ئاکادیمیبوون، کۆکردنەوەی ئەنجامەکان و هەڵسەنگاندنیان بەتەواوی نەڕەخساوە. بەو تێزانەی لە ئاکادیمیاکانی ژنۆلۆژیدا بەرهەم دەهێنرێت، بەو پرۆژانەی کە کردەیی دەکرێت و ئەو کارانەی کە ڕێ لەسەر شۆڕشی ژن و پێکهێنانی هاوپەیمانی کۆمەڵایەتی دەکاتەوە؛ ئامانجمانە زەمینەی کاری هاوبەش فەراهەم بکەین، هەم لە ڕۆژهەڵاتی ناوین و هەم لە ئاستی جیهاندا. پرۆژەمان هەیە لەسەر مێژووناسی و لێکۆڵینەوەی سیۆسیۆلۆژی لەو تێکۆشانەی تا ئێستا بەڕێوەبراوە. هەروەها پرۆژەمان هەیە لەسەر بڵاوبونەوەی ژیانی کۆمیناڵی ژنان و هەڵسەنگاندنی ئەو ئەنجامانەی کە تا ئێستا ژنان لەو پرۆژانەوە بەدەستیان هێناوە.\nڤیدیۆی ناساندنی کاروچالاکییەکانی ژنۆلۆژی


گوندەواری چەمێ بەراندێزا ئەڤراز - ویکیپیدیا، ئینسایکڵۆپیدیای ئازاد\nBaranduzchay-ye Shomali Rural District\nدھستان باراندوزچای شمالی - Bərəndüzçay-i Şimali dehistanı\nنەخشەی پێکھاتەی نەتەوەیی گوندەواری چەمێ بەراندێزا ئەڤراز\nپۆتانەکان: 37°28′16.5″N 45°08′42.5″E / 37.471250°N 45.145139°E / 37.471250; 45.145139پۆتانەکان: 37°28′16.5″N 45°08′42.5″E / 37.471250°N 45.145139°E / 37.471250; 45.145139\n١٠٩ کیلۆمەتری چوارگۆشە (٤٢ میلی چوارگۆشە)\nئیسلام(شیعە و سوننە) و مەسیحی\nگوندەواری چەمێ بەراندێزا ئەڤراز لە دابەشکاریی کارگێڕیی ئێراندا، یەکێکە لە نۆ گوندەواری ناوچەی ناوەندی شارستانی ورمێ لە شارستانی ورمێ، لە پارێزگای ئازەربایجانی ڕۆژاوا لە ڕۆژھەڵاتی کوردستان لە ئێران. ناوەندی ئەم گوندەوارە گوندی قەرەئاغاجە.\n٣.١.١ گوندە ئازەریەکان\n٣.١.٢ گوندە کوردەکان و ئازەرییەکان\n٣.١.٣ گوندە کوردەکان و کورەسوننییەکان و ئازەرییەکان\n٣.١.٤ گوندە ئاشوورییەکان و ئەرمەنییەکان و ئازەرییەکان\nبەپێی سەرژمێریی گشتیی جەماوەر و خانووی ئێران لە ساڵی ٢٠١١دا، ژمارەی دانیشتووانی ئەم گوندستانە (٧٬٤٣٢) کەس و (٣٬٨٢٥)نێر و (٣٬٦٢٥)مێ و (١٬٩٩٦)خێزان پێکھاتووە. دانیشتووانی ئەم گوندەوارەیە زۆرینەی لە ئازەری و کەمینەی لە کورد و کورەسوننی پێکھاتووە.\nدانیشتووانی ئەم گوندەوارە لە کورد و ئازەری و کورەسوننی و ئەرمەنییەکان پێکھاتووە:\nژمارەی کورد: (٢٬٩٢١) کەس کە دەکاتە ڕێژەی (٣٩٬٣٪)ی دانیشتووانی گوندەوارەکە.\nژمارەی ئازەری: (٤٬٢٢٨) کەس کە دەکاتە ڕێژەی (٥٦٬٨٪)ی دانیشتووانی گوندەوارەکە.\nژمارەی کورەسوننی: (٢٧) کەس کە دەکاتە ڕێژەی (٠٬٤٪)ی دانیشتووانی گوندەوارەکە.\nژمارەی ئەرمەنییەکان: (٢٥٦) کەس کە دەکاتە ڕێژەی (٣٬٥٪)ی دانیشتووانی گوندەوارەکە.\nپێکھاتەی گوندەواری چەمێ بەراندێزا ئەڤراز لە (٢٠٠٦)دا\nگوندەواری چەمێ بەراندێزا ئەڤراز ھاوسنوورە لەگەڵ ئەم گوندەوارانە:\nلە باکوورەوە لەگەڵ گوندەواری بەکشلوچای و شاری ورمێ.\nلە باشوورەوە لەگەڵ گوندەواری چەمێ بەراندێزا نشیو.\nلە ڕۆژھەڵاتەوە لەگەڵ گوندەواری تورکەمان.\nلە ڕۆژاواوە لەگەڵ گوندەواری بەراندێز.\nساری بێگلویا موعین\nکوردەکان و ئازەرییەکان (٩)گوند.\nئاشوورییەکان و ئەرمەنییەکان و ئازەرییەکان]] (١)گوند.\nگوندە کوردەکان و کورەسوننییەکان و ئازەرییەکان[دەستکاری]\nبەکارھێنەرانی ویکیپیدیا، وتاری «باراندوزچای شمالی»، ویکیپیدیای فارسی (٢٦ی کانوونی دووەمی ٢٠١٧).\nوەرگیراو لە «https://ckb.wikipedia.org/w/index.php?title=گوندەواری_چەمێ_بەراندێزا_ئەڤراز&oldid=833953»\nئەم پەڕەیە دواجار لە ٠٨:٢١ی ٣ی ئەیلوولی ٢٠٢١ نوێ کراوەتەوە.


داعش ده‌ڵێت دراوی خۆی دروسـتده‌کات\nڕێبه‌ری داعش فه‌رمانی به گروپه‌که‌ی داوه ده‌سـتبکه‌ن به ده‌رکردنی دراوی خۆیان که له ئاڵتون و زیو و مس دورسـتبکرێت و ناوی فلس و دیناری ئیسلامی لێ‌بنێن.\nماڵپه‌ڕێـکی سه‌ر به داعش پـێـنجشه‌ممه ئه‌م هه‌واڵه‌ی بڵاوکرده‌وه و گوتی ئه‌بو به‌کر ئه‌لبه‌غدادی فه‌رمانی به ده‌ست‌وپـێوه‌نده‌که‌ی کردووه دراوی کانزایی دروسـتبکه‌ن تاوه‌کو به گوته‌ی خۆی سیسته‌می دراوی مۆدێلی سته‌مکاری ڕۆژئاوایی بگۆڕن.\nبه‌پـێی ماڵپه‌ڕه‌که ئه‌نجومه‌نی شورای گروپه‌که ڕه‌زامه‌ندی له‌سه‌ر فه‌رمانه‌که‌ی به‌غدادی ده‌ربڕیوه و ڕێنمایـیه‌کانیان ڕه‌وانه‌ی وه‌زاره‌تی دارایی خۆیان کردووه تاوه‌کو جێبه‌جێ بکات و بۆ خه‌ڵکی ڕوون بکاته‌وه چۆن به‌کاری بهێنن.\nله‌گه‌ڵ هه‌واڵه‌که چه‌ند وێنه‌یه‌کیان بڵاوکردووه‌ته‌وه که ده‌ڵێن دراوه‌کان به‌و شێوه‌یه ده‌بن.\nشـیکه‌ره‌وان پـێـیان وایه ئه‌مه ته‌نها هه‌وڵێـکی پـڕۆپاگه‌نده‌ی داعش بێت بۆ ئه‌وه‌ی وه‌ها نیشـانی بدات به‌هێز ماوه‌ته‌وه له‌و ده‌مه‌ی دووچاری چه‌ندان شـکستی سه‌ربازی بووه‌ته‌وه، له‌وانه له‌ده‌سـتدانی شارۆچکه‌ی سـتراتیجی بێجی.


کوژرانی دەستگیرکراوێکی دیکەی ئێران ڕاگەیەندرا - RojNews\nکوژرانی دەستگیرکراوێکی دیکەی ئێران ڕاگەیەندرا\nپاش ئەوەی شەوی ڕابردوو کوژرانی دەستگیرکراوێکی کورد بەناوی سارۆ قارەمانی لە زیندانی سنەدا ڕاگەیەندرا، ئەمڕۆ لە زیندانی چالوسی پارێزگای مازەندەرانیش دەستگیرکراوێکی دیکە کوژرا.\nبەگوێرەی هەواڵێکی ئۆرگانی هەواڵی چالاکوانانی مافی مرۆڤ لە ئێران- هرانا، گەنجێکی تەمەن ٢٦ ساڵ لە شاری چالوسی سەربە پارێزگای مازەندەرانی ئێرانیش لەژێر ئەشکەنجەدا کوژراوە، بەم شێوەیە ژمارەی ئەو دەستیگرکراوانەی لە زینداندا کوژران دەگاتە حەوت کەس.\nشەوی ڕابردوو کوژرانی، گەنجێکی کوردی تەمەن ٢٤ ساڵ بەناوی سارۆ قارەمانی لە زیندانی سنەدا ڕاگەیەندرا، کە ١١ ڕۆژ لەمەوبەر لە خۆپیشاندانەکاندا دەستگیرکرابوو، دایکی سارۆ بە ڕاگەیەندنەکانی وتووە، کە شوێنی لێدان و ئەشکەنجەی لە سەر جەستەی سارۆ بینیوە.\nئەمڕۆش هرانا کوژرانی عەلی پولادیی ڕاگەیاندووە، کە لە دوو ڕۆژ پێش ئێستا لە چالوس دەستگیر کرابوو، شەوی ڕابردوو تەرمەکەی ڕادەستی خانەوادەکەی کراوەتەوە.\nحکومەتی ئێڕان سەرەڕای هەموو بانگەشەکانی بۆ مافی خۆپیشاندانی هاوڵاتیان دەیکات، حەوت کەس لە دەستگیرکراوەکانی خۆپیشاندانەکانی ئەم دواییانەی لە ژێر ئەشکەنجەدا کوشتووە.


هەڵمەتی یەک مانگەی خاوێنکردنەوەی کەرکوک دەستپێدەکات – کوردی – RojNews.News\n19/01/2021 - 3:40:02 pm\nلە کۆنفرانسێکدا بڕیاردرا، لە سبەینێوە هەڵمەتێکی یەک مانگە بۆ خاوێنکردنەوەی کەرکوک دەستپێبکات.\nئەمڕۆ لە دیوانی پارێزگای كەركوك بە ئامادەبوونی لێپرسراوانی فەرمانگە حكومییەكان و پارێزگاری بەوەكالەتی كەركوك، كۆنفرانسێك لەبارەی ژینگەی کەرکوکەوە بەڕێوەچوو.\nلە کۆنفرانسەکەدا، فەرەیدون عادل، بەڕێوبەری شارەوانیی كەركوك ئاماژەی بۆ ئەوە كرد، كەركوك تەنها پارێزگایە لەنێو پارێزگاكانی عێراق، کە شارەوانییەكەی بەستراوەتەوە بە وەزارەتەوە، ئەمە لەگەڵ ئەوەی بەشە پارەی خاوێنكردنەوەی شار لە یەك ملیار دیناری مانگانەوە کەم کراوەتەوە بۆ تەنها ٢٠٠ ملیۆن دینار، ئەمەش بووەتە هۆكاری دروست بوونی زبڵێکی زۆر لەنێو گەڕەك و كوچە و شەقامەكان.\nهەر لە کۆنفرانسەکەدا، ڕاکان جبوری، پارێزگاری بەوەکالەتی كەركوك داوای لە بەرێوبەری فەرمانگەكان كرد، یا بە پارە یاخود بەخستنە گەڕی كارمەند و ئۆتومبیل و ئامێر، هاوكاریی شارەوانی بكەن و لە سبەینێوە هەڵمەتێكی یەك مانگە بۆ خاوێنکردنەوەی شار دەستپێبکەن و داواکارییەکە پەسەند کرا.\nئامادەبووانی کۆنفرانسەکە گفتوگۆیان كرد لەسەر ڕادەستكردنی مەلەفی زبڵ و خاشاك بەكۆمپانیا، بەڵام بڕیاری كۆتایی لەبارەوە نەدرا.\nسەرباری ئەوەی لەگەڵ هەر ئەمپێرێكی موەلیدە، ئیدارەی شار مانگانە بڕی هەزار دینار لە هەر ماڵێك وەردەگرێت بۆ هەڵگرتنەوەی خاشاک، بەڵام شارەوانی ئاماژە بۆئەوە دەكات، بەشێكی كەمی ئەو پارەیە دەدرێتە شارەوانیی، جگە لەوەش دەیان كارمەندی شارەوانی بەهۆی بەرزی تەمەنیانەوە خانەنشین بوون و دامەزراندنیش نیە، هەربۆیە کەمیی كارمەند هۆكارێکی تری مانەوەی خۆڵ وخاشاكە لەنێو شاردا.


ژمارەی تووشبوونی نوێ بەکۆڤید-19 لەسەر ئاستی جیهان لەیەک ڕۆژدا لەهیندستان تۆمار دەکرێت\nنیودلهی – لەسەرئاستی جیهان هیندستان ژمارەی تووشبوونی نوێی لەیەک ڕۆژدا بەکۆڤید-19 تۆمارکرد و وڵاتەیەکگرتوەکانی ئەمریکا دەستبەجێ یارمەتی بۆ ئەو ووڵاتە دەنێرێت.\nژمارەی تووشبوونەکان لە 24 کاتژمێردا گەشتە 349،691 کەس، بۆ هەفتەیەکە ژمارەی تووشبوونی بەرز لەهیندستان تۆمار دەکرێت، دوای تەواوبوونی ئۆکسجین نەخۆشخانەکانی نیودلهی و سەرانسەری هیندستان نەخۆشەکان بۆ ماڵی خۆیان دەنێردرێنەوە.\nوەزیری دەرەوەی ئەمریکا ئەنتۆنی بلینکین لەتویتەر بڵاویکردەوە و ووتی " لەم بڵاوبوونەوە ترسناکەی کۆڤید-19دا دڵمان لای گەلی هیندستانە ، بەزووترین کات یارمەتی دەگەێنینە گەڵی هیندستان و کارمەندانی تەندروستیی ماندونەناسی هیندستان".\nبەهۆی بڕیارەکانی ڕاگرتنی هەناردەکەردنی ڤاکسین و پێداویستی تەندروستی ئەوەی یاسای بەرهەمی بەرگری و قەدەغەکردنی هاناردەی ئەمریکا لەمانگی 2دا پەسەندی کرد، لە هیندستان وڵاتەیەکگرتوەکان ڕوبوڕوی ڕەخنە بوویەوە.\nپەیمانگای ڤاکسین لە هیندستان کە گەورە بەرهەمهێنەری ڤاکسینە لەجیهاندا داوای لە سەرۆکی ئەمریکا جۆ بایدن کرد، ئابڵوقەی دانراو لەسەر هەناردەی پێدوایستی تەندروستی لەوڵاتەیەکگرتوەکان ئەوەی پێویستە بۆ دروستکردنی ڤاکسینی (ئسترازینیکا) هەڵگرێت.\nهەروەها کەسانی کە وەک ئەندامی کۆنگرسی ئەمریکا راجا کریشنا مۆرسی، داوای لە بەریوبەرایەتی بایدن کرد بەزووترین کات ئەو ڤاکسینانەی لەئەمباردا هەڵگیراون ڕەوانەی هیندستان بکرێت.\nووتی "کاتێک خەڵکی لەهیندستان یان لەهەر جێگایەکی جیهان پێویستیان بە ڤاکسین دەبێت ناکرێت ڤاکسین لە ئەمباردا دابنرێت، دەبێت بەزووترین کات بنێردرێت بۆ پاراستنی گیانی مرۆڤەکان".\nئامارەکانی وەزارەتی تەندروستی دەردەخات ژمارەی تووشبوونی گشتی لە هیندستان گەشتۆتە 16.96 ملێۆن. تائیستا گیان لەدەستدان گەشتۆتە 192،311 .\nلەمانگی ڕابردوودا تووشبوونی ڕۆژانە بە ڕێژەی 8% بەرزبۆتەوە و\nڕێژەی مردن 10%،بەڵام شارەزایانی تەندروستی دەڵێن لەوانیە ژمارەی گیان لەدەستدان لەوەزیاتر بێت و بنکە تەندروستیەکان لێی ئاگەدار نەکرابن.\nپەیامنێرانی ڕۆیتەر دەڵێن خەڵکی خۆیان پوتڵی ئۆکسجین و قەرەوێڵەیان دەگواستە دەرەوەی نەخۆشخانەکان و داوایەکی زۆر هەیە لەنەخۆشخانەکان بۆ وەرگرتنی نەخۆش.\nڕۆژنامەی ئندیان ئیکسپرس ئامارێکی حکومەتی بڵاوکردەوە دەڵێت پێشبینی دەکرێت بەرزبوونەوەی ژمارەی تووشبوون لەمانگی 5دا هەڵکشێت و رۆژانە بگاتە نیوملیۆن تووشبوون.\nکۆمپانیای سپەیس ئێکس کەپسولی دوبارە بەکارهاتووی ناردەوە بۆ بنکەی ئاسمانی\n4 ئاسمان گەڕ لە 3 وڵاتەوە کەپسولێکی دوبارە بەکارهاتویان گەیاندەوە بنکەی ئاسمانی نێودەوڵەتی.\nهەڵدانی ڕۆژی هەینی ڕابردوو یەکەم کەڕەت بوو مووشەکێک و کەپسولێکی بەکارهاتوو لەگەڵ تیمێکی ئاسمانگەڕان بگەڕێتەوە بۆ ئاسمان و بنکەی نێودەوڵەتی، بەپێی گرێبەستێک بەبڕی ملیارەها دۆلار لەگەڵ ئاژانسی ناسا ئەمە سیهەم کەڕەتە سپەیس ئێکس مرۆڤ بنێرێت بۆ بنکەی ئاسمانی.\nناسا ڕایگەیاند، دوای هەڵدانی لەڕۆژی هەینیدا لەناوەندی ئاسمانی کەنەدی لە فلۆریدا کەپسولەکە ڕۆژی شەممە لەبنکەی ئاسمانی لەخولگە جێگیرکرا.\nدوبارە بەکارهێنانەوەی مووشەک تێچوونی بەرنامەی واڵای کەم دەکاتەوە.\nسپەیس ئێکس کۆمپانیایەکە لەدامەرزاندنی کاردار و بازرگان ئیلۆن ماسک.\nچین هەنگاو بەرەو سیستەمی بەرگری هەسارەکان دەنێت\nگەورە بەرپرسی ئاژانسی وڵاتی چین شانگ کیجیان ووتی "چین گفتووگۆ دەکات لەسەر بنیاتنانی سیستەمی بەرگری دژ بە هەسارەۆکەکانی لە زەویەوە نزیکن، لەکاتێکدا وڵاتەکە خواستە ئاسمانیەکانی بۆ داهاتوویەکی دوور چڕدەکاتەوە.\nلەووتەکەیدا لەئاهەنگێکدا بەبۆنەی ڕۆژی واڵای چین لە شاری نانجینگ لەڕۆژهەڵات، کیجیان سەرۆکی بەرێوبەرایەتی واڵایی نیشتمانی چین وەردەکاری زیاتری ئاشکرانەکرد.\nچین بەمەبەستی دامەزراندنی بەرنامەیەک بتوانێت ساڵانە هەزاران کەشتی واڵای بکات و دەیان هەزار تەن لەکەلوپەل و مرۆڤ بگوازێتەوە بەهاتنی ساڵی 2045، لەمساڵانەی دوایدا گرنگی بە زانستی واڵایی داوە.\nئاژانسی واڵایی ئەوروپا ساڵی پار گرێبەستی بە بڕی 156 ملێۆن دۆلار لەگەڵ چین مۆرکرد، بۆ بنیاتنانی کەشتیەکی وڵایی بۆ پرۆژەیەکی هاوبەش لەگەڵ ئاژانسی ناسا بۆ توێژینەوە لەسەر چۆنێتی لادانی هاسارۆکەیەک بەئاراستەی دوور لەزەوی.\nئاژانسی هەواڵی نوێی چین (شینخوا) لەزاری (یەی بەیژیان) لەئەکادیمیای زانستی چین بڵاویکردەوە کە چین لەهەنگاودایە بەرەو ئەرکی ناردن و نیشتنەوەی کەشتیەک لەسەر هاسارۆکەیەک نزیک لەزەویەوە بۆ کۆکردنەوەی نموونەی خاک و پێکهاتەکەی، پاشان گەڕانەوەیان بە کەبسولێک بۆ زەوی.\nیی ووتیشی ئەرکەکە تا تەواوبوونی نزیکەی 10 ساڵی پێدەچێت. مانگی ڕابردوو چین و ڕوسیا ڕێکەوتنێکی تێگەیشتنیان مۆرکرد بۆ دامەزراندنی بنکەی توێژینەوەی نێودەوڵەتی لەخوولگەی مانگدا.\nبەرنامەی زانست و تەکنەلۆجیا 26-04-2021


غەرامەیەکی زۆر لەبەرامبەر نەبەستنی پێوەری ئاو هاووڵاتییانی دهۆکی نیگەرانکردووە – SNN\nHome›کوردستان›غەرامەیەکی زۆر لەبەرامبەر نەبەستنی پێوەری ئاو هاووڵاتییانی دهۆکی نیگەرانکردووە\nغەرامەیەکی زۆر لەبەرامبەر نەبەستنی پێوەری ئاو هاووڵاتییانی دهۆکی نیگەرانکردووە\nبڕیاری بەرێوەبەرایەتی گشتی ئاوی دهۆك بۆ بەستنی پێوەری ئاوی ماڵان و دیاریكردنی بڕێك “پارەی زۆریش وەكو سزا” بۆ ئەو كەسانەی پێوەرەكە نابەستن، نیگەرانی دانیشتووانی دهۆكی لێكەوتەوە.\nعیسا مەسعود دانیشتووی یەكێک لە گەڕەكەكانی دهۆك لەوبارەیەوە بە SNN دەڵێت: بەڕاستی ناکرێت ئەو بڕە پارە زۆرە وەكو سزا دیاریبکرێت، چونكە پارەكە زۆر زۆرە لە كاتێكدا من وەكو فەرمانبەرێك ئەوە نزیكەی دوو مانگە مووچەم وەرنەگرتووە ئیستا نازانم پارەی مووچەكەم بدەمە سزاكە یان بژێویی ژیانمی پێدابین بكەم .\nوتیشی: ئاخەر چۆن دەبێت سزا بۆ مانگێك سەد هەزار بێت لانی كەم سزاكەش كە دیاری دەكرێت با لەگەڵ باروگوزەرانی هاووڵاتییان بگونجێت نەك بەو شێوەیەی ئێستا لەلایەک پارە نییە و حكومەتیش بە ناچاری وات لێدەكات ئەو مووچەیەی دەمانداتێ بیدەینەوەی خۆی.\nلای خۆشیەوە ڤەگێر محەمەد، بەڕێوەبەری ئاوی دهۆك بە SNNی راگەیاند ماوەیەكە دەستمان بە هەڵمەتی بەستنی پێوەری ئاوی ماڵان كردوە، هەڵمەتەكەشمان بەردەوامی دەبێت و هەركەسێكیش پێوەری ئاو نەبەستێك سزای دەدەین كە سزاكەش بۆ هەر مانگێک بڕی 100 هەزار دینار دەبێت، بۆیە داواكارین لە هاووڵاتییان بۆئەوەی تووشی سزا نەبنەوە تا زووە پێوەرەكە ببەتسن و بۆئەوەی لە ساڵانی داهاتوو كێشەی بێ ئاوی لە سنوری دهۆك روونەدات .\nماوەی 5 ساڵە حكومەتی هەرێمی كوردستان وەزارەتی شارەوانی حكومەتی هەرێمی كوردستان پرۆژەی پێوەری ئاوی ماڵانیان خستە بواری جێبەجێكردن و هەولێریش وەک یەکەم پارێزگا پرۆژەكەی تێدا تاقیكراوە و دواتر لە شاری سلێمانی و پاشانیش لە سنووری پارێزگای دهۆك\nپێرلۆ:” رۆناڵدۆ دەتوانێت وەرزێکی گەورە تەواو بکات”\nپەرلەمانتاران داوای پرۆژەیاسای بودجە لە حكومەت دەكەن و حكومەتیش رەتیدەکاتەوە


February 2021 – Page 2 – College Of Education\nڕۆژى چوارشه‌ممه 17/ 2/ 2021 سه‌رۆكايه‌تى به‌شى زمانى كوردى بەرێز سەرۆکی بەش (د.گۆران فەیزی) و به ئاماده‌بوونى سه‌رۆكى زانكۆ به‌ريز (پ.د.جوهر فتاح)، و به‌رپرسى ناوچه‌ى ئاسۆ به‌ريز (م.لاوه‌ند عثمان دزه‌يي) بەیاوەری لەگەڵ (پ.ی.د.ادریس ھەرکی) و ڕاگرى كۆلێژ به‌ريز (پ.ي.د. سعيد عمر)، و به‌ڕێز ياريده‌ده‌رى ڕاگرى كۆلێژ (پ.ي.د.سمير جودت) و سه‌رۆك به‌ش و مامۆستايانى كۆليژه‌كه‌مان، هه‌ڵسا […]\nتیۆری بەستنەوە ناونیشانی سمینارێک بوو کە رۆژی چوار شەممە ڕێکەوتی١٠/ ٢/ ٢٠٢١، کاتژمێر ١١:٣٠ لە بەشی کوردى ئەنجام درا، لەلایەن بەڕێز (پ٠ی٠د٠ حاتم ولیا محمد )، بەناونیشانی ( كورتەيەك له بارەى تيۆری به ستنەوه ).کە لقە تیۆرێکی حوکمکردن و بەستنەوەیە و یەکێکە لەبونیادە گرنگەکانی سیستەمەکە، و ھەروەھا مامەڵە لەگەڵ زۆرترین دیاردەی ھاوئاماژەیی Co- referential فرێزە […]\nساڵيادى دامه‌زراندنى يه‌كێتى قوتابيان\n،ڕاگرایەتی کۆلێژ ساڵيادى دامه‌زراندنى يه‌كيتى قوتابيان ١٨ شوبات به‌رز ڕاگرتبۆ ئه‌م مه‌به‌سته بەیانی ١٨ شوبات ڕاگرایەتی کۆلێژ بەمەبەستی بەرز ڕاگرتن و پیرۆزبایی کردن سەردانی ژووری لێژنەی قوتابیانیان کرد و هیوای سەرکەوتن و بەردەوامیان بۆ خواستن و پەیامی هەماهەنگی و یەک دەستیان دووپات کردەوە بۆ باشتر خزمەت کردنی قوتابیان له‌گشت بوارێك . ڕاگرايه‌تى كۆلێژ\nچاڵاکی بەشی فیزیک\nئەم لینکەی خوارەوە چاڵاکی بەشی فیزیایە لە ماوەی 30-1-2021 تاوەکو 6-2-2021. PH Activity\nیەکەم رۆژی تاقیکردنەوەکانی خوێندنی باڵا\nئه مرو شه ممه ريكه وتى ٢٠٢١/٢/٦ و به ئاماده بونى به ريز پروفيسور دكتور جوهر سه روكى زانكو يه كه م روژى تاقيكردنه وه كانى خويندنى بالا به ريوه جو به له كوليژه كه مان به جى به جى كردنى رينمايه كانى سه لامه تى و ته ندروسى


کوردیپێدیا - سەگ لە قەسابخانە نەمرێ عەمری بەبایە، لە دونیا دەرچوو بەبێ دەست مایە\n💬 سەگ لە قەسابخانە نەمرێ عەمری بەبایە، لە دونیا دەرچوو بەبێ دەست مایە | پۆل: پەند و ئیدیۆم | زمانی بابەت: 🏳 کوردیی ناوەڕاست\nسەگ لە قەسابخانە نەمرێ عەمری بەبایە، لە دونیا دەرچوو بەبێ دەست مایە\n2. 👁 سەگ لە قەسابخانە نەمرێت! عومری بەزایە دەچێت!\n➕ ئەم بابەتە لەلایەن: (زریان سەرچناری)ەوە لە: May 17 2019 10:30PM تۆمارکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: May 15 2020 10:54PM باشترکراوە


پاش ئەوەی وەزارەتی ناوخۆ به‌یانی ژماره 25 بڵاوکردەوە ژورى ئۆپەراسیۆنى ئیدارەى گەرمیان بەسەرپەرشتى سەرپەرشتیارى ئیدارەى گەرمیان و بەئامادەبوونى ئەندامانى کۆبوەوەو\nله‌بەر بەرژەوەندى گشتى و لەو چوارچیوەى بریار و رینماییەکاندا چەند بریارێکى پیویستى دەرکرد.\nلەکۆنگرەیەکى رۆژنامەوانیدا سەرپەرشتیارى ئیدارەى گەرمیان ناوەرۆکى بریارەکانى بۆ کەنالەکانى راگەیاندن خستە روو, داواشیکرد هاوولاتیان پابەندبن پییەوەو سوپاس و ستایشى خەلکى گەرمیانیکرد کە لەرابردوودا بەباشى پابەند بوون بە بریارەکانەوە.\nیه‌كه‌م:نانه‌واخانه‌و ماركێته‌كان له كاتژمێر 6ی به‌یانی بۆ 4ی ئێواره ده‌كرێنه‌وه ماركێته گه‌وره‌كان ڕێگایان پێده‌درێت ٢ ئوتومبیل به‌كاربهێنن و ماركێتی بچوكیش ١ ئۆتۆمبیل.\nدووه‌م:ریكخراوه‌كانی un و ئه‌و ریكخراوه خیرخوازییه‌كان له‌لایه‌ن یه‌كه ئیدارییه‌كانه‌وه ریگایان پیده‌دریت و دابه‌شكردنی هاوكاری مرۆیی له كاتژمیر 12 ی نیوه رۆ بۆ 5 ی ئیواره ده‌بیت.\nسییه‌م:عه‌لوه‌كان 6ی به‌یانی بۆ 5 ی ئیواره.\nچواره‌م: میوه فرۆشه‌كان 6 ی به‌یانی ده‌رۆنه عه‌لوه‌و پیویسته پیش كاتژمیر 9 بگه‌رینه‌وه بۆ گه‌ره‌كه‌كان.\nپینجه‌م:مریشك فرۆش و قه‌سابه‌كان له 6 ی به‌یانی بۆ 4 ی ئیواره‌کراوەدەبن.\nشه‌شه‌م:دوكانی موبایل:12 ی نیوه‌رۆ بۆ 4 ی ئیواره.\nحه‌وته‌م:جوتیاران و خاوه‌ن كیلگه‌و هه‌نگه‌وانان لەدواى ٦ ی به‌یانی دەرۆنە سەر پرۆژەکانیان پیێش ٥ ى ئیوارە دەگەرینەوە.\nهه‌شته‌م:هاتوچۆی كارمه‌ندانی ته‌ندروستی و صیانه‌و ئاو پیویسته به‌پی ی خشته‌ی ئیشكگری بێت كه‌له‌لایه‌ن به‌ریوه‌به‌رایه‌تییه‌كانیانه‌وه دیاریده‌كریت.\nنۆیه‌م:ده‌رمانخانه‌و نۆرینگه‌كان به‌پێی خشته‌ی ئیشكگیری به‌ره‌چاوكرنی شوینی جوگرافی كاتی كرانه‌وه‌و داخستنیان دیاریده‌كریت.\nده‌یه‌م:ناوچه‌ی پیشه‌سازی تەنها شوینكاری نۆژه‌نكردنه‌وه‌ی ده‌راسه 6 ی به‌یانی بۆ 4 ی ئیواره کراوەدەبیت پیداویستییەکانیترى هاولاتیان لەو ناوچەیە لەلایەن قائیمقامیەتەکانەوە ریکدەخرینەوە.\nیانزه‌یه‌م:به‌روبوومی ماست و شیره‌مه‌نی 6ی به‌یانی بۆ 10ی به‌یانی.\nدوانزه‌یه‌م:غازفرۆشه‌كان:6 ی به‌یانی بۆ 4 ی ئیواره.\nسیانزه‌یه‌م:كۆگاكانی بان ئاسیاو:6 ی به‌یانی بۆ 5 ی ئیواره‌کراوەدەبن.\nچواره‌ده‌یه‌م:پرۆژه‌كانی وه‌به‌رهینان 6ی به‌یانی بۆ 5 ی ئیواره کاروبارەکانیان رادەپەرینن.\nپانزه‌یه‌م:ریگا به‌نه‌خۆش و پیداویستی فریاگوزاری هاولاتیان ده‌دریت.\nشانزه‌یه‌م:ده‌رمانی دریژخایه‌ن و كوتان 9ی به‌یانی بۆ 1ی نیوه‌رۆ.\nحه‌ڤه‌ه‌یه‌م:به‌هیچ جۆریك ریگا به ئوتومبیلی بچوك نادریت له ناوچه‌كانی ژیر ده‌سه‌لاتی حكومه‌تی عیراقه‌وه بیته ئیداره‌ی گه‌رمیان ئه‌و هاوولاتیانه‌شی به‌مه‌به‌ستی كاری بازرگانی یان بردنی شتومه‌ك و پیداویستی خۆراك دینه ناوچه‌كه ته‌نها به ئوتومبیلی بارهه‌لگری گه‌وره ریگایان پیده‌دریت.\nهه‌ژده‌یه‌م:له‌سبەینێوه ریگه ده‌دریت مریشكی زیندوو هه‌نارده‌ی ناوچه‌كانی ژیر ده‌سه‌لاتی حكومه‌تی عیراق بكریت به‌لام ریگا به‌هه‌نارده‌كردنی هیلكه نادریت ئەم بابەتە لەسەر پیشنیارى بەریوەبەرایەتى گشتى کشتوکالى گەرمیان بریارى لیدراوە.\nنوزده‌یه‌م: نوینه‌ری بازرگانه‌كان و موخه‌لیصه‌كانی مه‌رزی په‌رویزخان سنوردارده‌كریت و\nله‌لایه‌ن یه‌كه ئیداره‌ییه‌كانه‌وه به پشتگیری ده‌روازه‌ی په‌رویزخان ریگایان پیده‌دریت.\nبیست:بەنزینخانەى فەرمى بەپیى شوینى جوگرافى لە ٦ى بەیانى بۆ ٥ ى ئیوارە ریگایان پیدە دریت بکرینەوە.\nئەو شوینکارانەى ریگایان پیدراوە سەنتەرى بازارەکان ناگریتەوە.\nهاتوچۆکردن لە کاتژمیر ٦ ى ئیوارە بۆ ١٢ شەو بەهەمو شیوەیەک قەدەغەیە.\nپیویستە تەواوى هاوولاتیان پابەندبن بەوکاتانەى بۆیان دیاریکراوە بە پیچەوانەوە ریکارى یاساییان لەبەرامبەردا دەگیریتەبەر.\nئەم بریارانە لە ٧ ى ٤ ى ٢٠٢٠ دەچیتە بوارى جیبەجێکردنەوە.\n106 جار خوێندراوه‌ته‌وه\n4/6/2020 9:55:05 PM


ده‌رباره‌ی ئێمه | United Nations Development Programme\nبەرنامەی نەتەوە یەكگرتووەكان لە عێراقدا\nعێراق یەکێك بووە لە ئەندامە دامەزرێنەرەکانی نەتەوە یەکگرتووەکان لە ساڵی 1945 دا. بەرنامەی نەتەوە یەکگرتووەکان بۆ پەرەپێدان کە لە ساڵی 1976 ەوە لە عێراقدا بوونی هەیە و پابەندە بە پشتیوانیکردنی حکومەتی عێراقی و خەڵكەکەیەوە لە قۆناغی ئینتیقالیاندا بەرەو ئاشتەوایی و چاکسازیی و سەقامگیری.\nبەرنامەی نەتەوە یەکگرتووەکان بۆ پەرەپێدان پشتیوانی دەکات لە دیدی حکومەت بۆ عێراقێکی بەردەوامیپێدراو و ئاشتیخواز لەڕێی ڕێبازێکەوە کە دەبێتە هۆی بەهێزبوونی توانای هەستانەوەی کۆمەڵایەتی بۆ ئەوەی باشتر مامەڵە بکات لەگەڵ زەبر و فشارە کۆمەڵایەتی و ئابووری و ژینگەیی و سیاسیەکاندا.\nبەرنامەی نەتەوە یەکگرتووەکان بۆ پەرەپێدان پشتیوانی دەکات لە چوار ڕێچکەی پەیوەستکراو و گشتگیری پەرەپێدان بە ئاڕاستەکاریی بەڵگەنامەی بەرنامەی عێراق بۆ ساڵانی (2020 - 2024). چوار ڕێچکەکەی بەڵگەنامەكە بە پشتیوانی ستراتیژیەتێکی بنەماکراو لەسەر توانای هەستانەوە، بریتین لە:\n1.) سەقامگیریی بەهێزکراو.\n2.) گەشەکردنی ئابووری هەمەچەشنکراوی پشتیوانکار لە هەژاران بۆ خۆشگوزەرانیەكی بەردەوام.\n3.) حوکمڕانێتی باشترکراو بە دامەزراوەی بەرپرسیارەوە کە مافی خەلکانی دۆخناسک دەپارێزێت و ڕێگە خۆش دەکات بۆ متمانەی نێوان هاوڵاتی و حکومەت.\n4.) کەمکردنەوەی لاوازیی بەرامبەر گۆڕانکاریی کەشوهەوا.\nئەم ڕێچکانە بەهێزکراون بە ستراتیژیەتێك بۆ بەدەستهێنانی ئاشتەوایی کۆمەڵایەتی و پاراستن و لەخۆگرتن، چونکە ئەمانە گرنگن بۆ زامنکردنی پەیوەندیی پەرەپێدانەکی مرۆیی-ئاشتەوایی و هێنانەکایەی دۆخێکی نوێی کۆمەڵایەتی لە عێراقدا.\nهەموو چالاکیەکان پەرەیان پێدراوە بە هەماهەنگی لەسەر ئاستی حکومەتی ناوەندی و پارێزگاکان و دامەزراوە ناوخۆییەکان بۆ ئەوەی توانست بنیاد بنرێت و بەردەوامیپێدراوێتی ماوە درێژیش زامن بکرێت لەڕێی هەستی باشترکراوی خاوەندارێتیەوە.\nبەرنامەی نەتەوە یەکگرتووەکان بۆ پەرەپێدان و نەتەوە یەکگرتووەکان لە عێراقدا\nهەموو کارەکانی بەرنامەی نەتەوە یەکگرتووەکان بۆ پەرەپێدان بە هەماهەنگی ئەنجامدراوە لەگەڵ دەزگاکانی تری نەتەوە یەکگرتووەکاندا بۆ ئەوەی کاری دووباربۆوە ڕیشەکێش بکرێت و تێچونەکان کەمبکرێنەوە و دڵنیایی بدرێت لەسەر هەبوونی یەك پشتیوانی نەتەوە یەکگرتووەکان بۆ ئامانجەکانی پلانی پەرەپێدانی نیشتیمانیی عێراقی 2018-2022 و دیدی عێراق 2030 بۆ پەرەپێدانی بەردەوام.\nپێکەوە دەزگاکانی نەتەوەیەکگرتووەکان یەك تیمی نەتەوە یەکگرتووەکان لە وڵاتەکەدا دروست دەکەن کە دید و کاری گشتییان بە وردیی دانراوە لە چوارچێوەی كاری هەماهەنگی نەتەوە یەكگرتووەكان لە بواری پەرەپێدانی بەردەوام. کە پلاندانان و جێبەجێکردنی چالاکیە پەرەپێدانیەکانی نەتەوە یەکگرتووەکان بەڕێوەدەبات لەسەر ئاستی وڵات بۆ یارمەتیدان لە بەدەستهێنانی ئەجێندای 2030 بۆ پەرەپێدانی بەردەوام (ئەجێندای 2030).\nبەرنامەی نەتەوە یەکگرتووەکان بۆ پەرەپێدان لە عێراق گەورەترین جێبەجێکاری چالاکیەکانی سەقامگیریە لە وڵاتەکەدا. لەو ساتەوەی بەرنامەڕێژی لە 2015 دا دەستی پێکردووە، زیاتر لە 1 ملیار دۆلار کاری جولێنراوە و کاری پێکراوە لەلایەن 27 بەخشەرەوە بۆ جێبەجێکردنی نزیکەی 3,000 پڕۆژە. سەقامگیری جەخت دەکاتەوە سەر چاککردنەوەی ژێرخانی گشتی و دابینکردنی خزمەتگوزاریە گرنگەکان بۆ ئەو کۆمەڵگانەی لە داعش ڕزگارکراون. ئەمە بنیادنانەوەی قوتابخانە و نەخۆشخانەکان و شیاندنەوەی سیستەمەکانی ئاو و تۆڕەکانی کارەبا و نۆژەنکردنەوەی ماڵەکان و دابینکردنی خستنەسەرکاری ماوە کورت بەپێی نەخشەی کاری گشتی و شیاندنەوەی ئەو خانوانەی لەلایەن داعشەوە زیانیان بەرکەوتبوو دەگرێتەوە.\nلە دەرەنجامی هەوڵە بەردەوامەکانی سەقامگیری، بەرنامەی نەتەوە یەکگرتووەکان بۆ پەرەپێدان دەرفەتی پێڕاگەشتنی باشتری بۆ 9 ملیۆن عێراقی دابین کردووە بۆ خزمەتگوزاریە بنەڕەتیەکانی وەکو تەندروستی و پەروەردە و ئاو و کارەبا. زیاتر لە سەدا 95 ی کارەکان بە بەڵێندەرایەتی ئەنجامدراوە لەڕێی کەرتی تایبەتی ناوخۆوە کە ئەمە تەنها نابێتە کەمکردنەوەی تێچووەکان بەڵكو دەبێتە زانکردنیی ئەوەی کۆمپانیاکانی ناوخۆ شارەکانی خۆیان بنیاد بنێنەوە لەلایەن هێزی کاری ناوخۆییەوە لەڕێی بوژاندنەوەی ئابوری ناوخۆ و دروستکردنی دەرفەت بۆ دەستکەوتنی داهات بە شێوەیەکی خێرا.\nلە ساڵی 2014 ەوە، بەرنامەی نەتەوە یەکگرتووەکان بۆ پەرەپێدان پشتیوانی دامەزراوە گشتیەکان دەکات بە دیدی بنیادنانی ئابوریەکی بەهێزتر و هەمەچەشنتر بە لەخۆگرتنی پەرەپێدانی پلانی کاری بەشداریپێکردنی کەرتی تایبەت لە هەرێمی کوردستانی عێراقیشدا.\nلە هەمان کاتدا، پشتیوانی بەردەوام بۆ خستنەسەرکاری دەستبەجێ و ماوە مامناوەند بە سەرکەوتوویی ئەنجامدراوە ئەمەش بۆتە هۆی ئەوەی زیاتر لە 85,000 دەرفەتی کارکردن بڕەخسێت لەڕێی کار بەرامبەر پارە و بەخشینی پارە و بەخشینی پارە بۆ کاری بچوك و مامناوەند و ڕاهێنانی پەرەپێدانی کارسازی و ڕاهێنانی پیشەیی و خستنەسەرکارێتی.\nبەرنامەی نەتەوە یەکگرتوەکان بۆ پەرەپێدان هاوبەشی سەرەکیە لە پشتیوانیکردنی چاکسازیی کەرتی ئاسایشدا. هاریکاریی تەکنیکی و ڕاوێژی دابینکردووە بۆ جێبەجێکردنی ستراتیژیەتی ئاسایشی نیشتیمانی عێراقی و بەرنامەی چاکسازیی کەرتی ئاسایش کە هاوشانێتی، بە پەرەپێدانی نەخشەڕێگەی پۆلیسی ناوخۆیی و ڕێکاریەکانی کارکردنی ستانداردی هاوبەش لە لێکۆڵینەوەی تاوان و دابینکردنی ڕاهێنان بۆ پۆلیسی عێراقی و لێکۆڵەرانی تاوان.\nبەرنامەی نەتەوە یەکگرتووەکان بۆ پەرەپێدان لە عێراق شارەزایانی ژینگەی جیهانی و ناوخۆیی و گۆڕانکاری کەشوهەوا بەکاردێنێت بۆ پشتیوانیکردن لە سیاسەتی بنەما لەسەر بەڵگە و شیکاریی بۆ پڕزانیاریکردنی سیاسەتە نیشتیمانیەکان و پلانەکانی کار و هەروەها کارکردن لەگەڵ هاوبەشە نیشتیمانیەکاندا بۆ دەستنیشانکردن و گەشتن بە دەرفەتە داراییەکانی کەشوهەوا و برەودان بە هەماهەنگیی هەرێمیی بۆ خستنەڕووی ئاستەنگی و قەیرانە سنوری جوگرافی بەزێنەکان. لە 2020 دا ئامادەکاری بۆ بەشداریکردنی پابەندبووی نیشتیمانی دەستی پێکرد بە دیدی تەواوکردن و پێشکەشکردنی لەكۆنفرانسی نەتەوە یەكگرتووەكان بۆ گۆڕانكاریەكانی كەشوهەوا COP26 ساڵی 2021 دا.\nئاوارەی ناوخۆیی پشتیوانی کراوە بۆ ئەوەی بگەڕێنەوە ماڵی خۆیان پاش شیاندنەوەی ژێرخانە سەرەکیەکانی کۆمەڵگەکانیان.\nپلانی پەرەپێدانی قەزایی و پلانی کاری وزەی بەردەوامیپێدراو داڕێژراوە لە 12 پارێزگادا بۆ پشتیوانیکردن لە خزمەتگوزاریی باشتری گشتی و گەشەکردنی ئابووری و دروستکردنی دەرفەتی کار.\nئاوارەی ناوخۆیی و پەنابەران و ئەندامانی کۆمەڵگەی خانەخوێ سوودمەندبوون لە دەرفەتە ڕاستەوخۆکانی داهاتەوە لەڕێی کار بەرامبەر پارەدا.\nئاوارەی ناوخۆ و پەنابەران سوودمەندبوون لە خزمەتگوزاریەکانی پشتیوانی یاسایی و دەروونی-کۆمەڵایەتی\nبەنداوی سەرەکی بەهێزکراوەتەوە لەڕێی پلاندانانی ئامادەباشیی کتوپڕی و هەڵسەنگاندنی مەترسیدا.\nلیژنەی ئاشتی ناوخۆیی پێكهێنراوە لە ئەنبار و نەینەوا و سەلاحەدیندا.


٥٥ هەزار دۆلار سزای هەر کەسێکە لە قەتەر کە دەمامک نەبەستبێت – کوردی – RojNews.News\n٥٥ هەزار دۆلار سزای هەر کەسێکە لە قەتەر کە دەمامک نەبەستبێت\n22/06/2020 - 5:34:33 pm\nیەكشەممە, 17 ماي 2020 – 11:49 ڕۆژنیوز – ناوەندی هەواڵەکان\nهەرچەندە تا ئێستا لە قەتەر ٣٠ هەزار توشبووی کۆرۆنا تۆمار کراوە، بەڵام تەنها ١٥ کەس بەوهۆیەوە گیانیان لەدەستداوە، کە ئەوەش ڕێژەیەکی کەمە بەراورد بە قوربانیانی ڤایرۆسەکە لە وڵاتان.\nلە نوێترین بڕیاردا کۆتایی هەفتەی ڕابردوو حکومەتی قەتەر بڕیاریدا، کە ڕێکارەکانی خۆپاریزی توند بکرێنەوە و لەسەر هاوڵاتیان و پەرستاران سەپێندراوە کە لەگەڵ چوونە دەرەوەیان لەماڵ دەمامک ببەستن تەنها لەو کاتانەدا نەبێت کە شۆفێری دەکەن، بڕیارەکەش ئەمڕۆ دەچێتە بواری جێبەجێکردنەوە.\nبەپێی بڕیارەکە، لە ئەگەری پابەند نەبوون بە ڕێکارەکان، بەپێی یاسای ١٧ی ساڵی ١٩٩٠ کە تایبەتە بە خۆپارێزی لە نەخۆشییە گشتگیر و گوازراوەکان، سزایەک دەدرێت کە لە سێ ساڵ زیاتر نەخایەنێت یان بە ٥٥ هەزار دۆلار غەرامە دەکرێت.\nبە تەنها قەتەر نییە کە سزای نەبەستنی دەمامکی لەسەر خەڵکی سەپاندووە، دەسەڵاتدارانی چادیش وەک تاوان مامەڵە لەگەڵ ئەو حاڵەتە دەکەن و سزای ١٥ ڕۆژ زیندانی بەسەر ئەو کەسانەدا دەسەپێنن، هەروەها لە مەغریب سەرپێچیکاران بە سێ مانگ سزا دەدرێن یان ١٣٠ دۆلار سزا دەدرێن.\nلە ماوەی مانگی ڕەمەزاندا دەسەڵاتدارانی قەتەر هەموو جۆرە کۆبوونەوەیەکیان قەدەغە کرد، تا ئێستاش دەرگای چایخانە و سینەما و مزگەوت لەو وڵاتە نەکراوەتەوە، بەڵام کارکردن لە پرۆژەی نوێکردنەوە و دروستکردنی یاریگاکانی وڵات کە دەبێت بۆ مۆندیالی ٢٠٢٢ ئامادە بێت، ڕانەگیراوە.\nفڕۆکە جەنگییەکانی تورک بۆردومانی برادۆستیان کردەوە و ئاگریان لە سنورەکە بەردا


زانیاری وورد لەسه‌ر پلە بەرزكردنەوەی پۆلیس و هێزه‌كانی ناوخۆ\n2019-09-03 [06:01 AM]\nبەرپرسێكی باڵای پۆلیس باس لە پلەبەرزكردنەوەی پۆلیس و دامەزراندنی پۆلیسی تازە دەكات و ئاشكرای دەكات ئەو مفەوەزانەی دەرچووی كۆلیژن دەكرێنە ئەفسەر.\nلیوا بەختیار بابان بەرێوەبەری گشتی پۆلیسی هەرێمی كوردستان بە باسی راگەیاند: " بە فەرمانی وەزیری ناوخۆ لیژنیەك پێكهاتووە، بۆ دیراسەتكردنی كردنەوەی خول بۆ ئەو مفەوەزانەی بڕوانامەی كۆلیژیان هەیە تاوەكو پلەكانیان بەرزبكرێتەوە بۆ ئەفسەر".\nبابان ئه‌وه‌شی گوت: ئەوانە مافی خۆیانە خولیان بۆ بكرێتەوە و ببنە ئەفسەر، بەڵام ئەوە كارێكی ئاسان نییە چونكە پێویستی بە داهاتێكی زۆر هەیە، لەو چەند ساڵەی رابردووش حكومەت بەهۆی قەیرانی داراییەوە نەیتوانیوە خولیان بۆ بكاتەوە، هه‌روه‌ها لەرووی دارایش پلەبەرزكردنەوە تێچوو و باگرانی دەخاتە سەر حكوومەت، بۆیە دیراسە و لێكلۆڵینەوە دەكرێت، هەوڵ دەدەین كۆمەڵێك لەو پۆلیسانەی بڕوانامەیان هەیە و بڕوانامەكانیشیان خزمەتی پۆلیس دەكات بخرێنە نێو خول ".\nبەرێوەبەری گشتی پۆلیسی هەرێمی كوردستان جەختی كردەوە: ئامانجیان ئەوەیە ئەو مفەوەزانەی دەرچووی كۆلیژی چوارساڵین و خزمەتیان هەیە ئەوانە خولی ئەفسەری باڵایان بۆ بكرێتەوە،" ئەوانەی بڕوانامەیان نەبێت یان بڕوانامەكانیان لە خوار كۆلیژ بێت جارێ خولیان بۆ ناكرێتەوە و پلەكانیان ناگۆڕدرێت".\nئاشكراشی كرد چاوەڕوان دەكرێت تاوەكو ناوەڕاستی ئەو مانگە دوای گەڵاڵەكردنی چەند خاڵێك بڕیار بۆ ئەو بابەتە دەربكرێت و ئەو كەسانە دەستنیشان بكرێن كە خولیان بۆ بكرێتەوە و پلەیان پێ بدرێت.\nبابان، ئاماژەی بەوەشدا پێویستیان بە خولی زۆر هەیە چونكە رۆڵی پۆلیس زۆر فراوان بووە، بنكە و بەرێوەبەرایەتی زۆر كراونەتەوە و كارەكان فراوان بوونە ئەو شوێنانەش پێویستیان بە كارمەند و پۆلیس و ئەفسەری لێهاتوو هەیە.\nبۆ دامەزراندنی پۆلیسی تازە لیوا بەختیار ده‌ڵێت:" ئەگەر كردنەوەی دەرگای دامەزراندن زەحمەت بێت ئەوە ئومێد هەیە و شتێكیش كراوە بۆ ئەوەی لە جێگە دانان بكرێتەوە، واتا لە شوێنی ئەوانەی وازیان هێناوە یان لادراون یان خانەنشین كراون خەڵكی تازە دابمەزرێت".\nسەبارەت بەو پۆلیسانەی پلەیان بەرزكراوەتەوە و مووچە زیادەكانیان بۆ خەرج نەكراوە گوتی:" خەریكی ئەوەین لەگەڵ وەزارەتی دارایی بۆ ئەوەی ئەوانەی پلەیان پێ دراوە و جیاوازی مووچە و پلەكەیان پێ نەدراوە بۆیان خەرج بكرێت".\nبەپێی زانیاریەكان زیاتر لە 5 هەزار مفەوەزی پۆلیس كە دەرچووی كۆلیژن 8 ساڵە چاوەڕوانی خول دەكەن.\nئەم هەواڵە 7120جار خوێندراوەتەوە


یەکێتى لیژنەیەک بۆ لێکۆڵینەوە لە دۆخى کەرکوک دروستدەکات\n- 1/10/2019 7:44:00 PM 6752 جار خوێندراوەتەوە\nئەنجوومەنى ناوەندى یەکێتى نیشتیمانى کوردستان لیژنەیەکى لێکۆڵینەوەى لەسەر دۆخى ئەمنى و سیاسى شارى کەرکوک دروستکردو لەیەکەمین هەنگاویشدا لیژنەکە سەردانى مەڵبەند و ئاسایشى شارەکەى کرد.\nلەو بارەیەوە ئەمڕۆ لیژنەیەکی ئەنجومەنی ناوەندی، بۆ ئامادەکردنی راپۆرتێکی گشتگیر لەسەر دۆخی سیاسی و ئابوری و ئەمنی لە کەرکوک و ناوچە دابڕیندراوەکان لەگەڵ مەڵبەندی کەرکوک و بەرێوەبەرایەتی گشتی ئاسایش کۆبووەوە.\nئەحمەد عەسکەری سەرۆکى لیژنەکەی ئەنجومەنی ناوەندی لەکۆبوونەوەى لەگەڵ مەڵبەندى یەکێتى رایگەیاند: بە بڕیاری کۆبونەوەی فراوانی ئەنجومەنی ناوەندی سێ لیژنە بۆ ئامادەکردنی راپۆرتێکی گشتگیر لەسەر کەرکوک و ناوچە دابرێندراوەکان پێکهێنراوە و هەرسێ لیژنەکە پاش بەدواداچون و گفتوگۆکردن و تاووتوێکردنی دۆخی سیاسی و ئابوری و ئەمنی و کۆمەڵایەتی و ئەنجامی هەڵبژاردنەکان و کارکردن لەسەر خاڵە ئەرێنی و نەرێنیەکان دەکرێتە راپۆرتێکی تێروتەسەل و لە کۆبوونەوەی فراواندا گفتوگۆی چڕوپڕی لەسەر دەکرێ و پاش پەسەندکردنی، ئاراستەی مەکتەبی سیاسی و لایەنە پەیوەندیدارەکان دەکرێت.\nهەر لەو کۆبوونەوەیەدا گفتوگۆکراوە لەسەر دۆخی سیاسی و کۆمەڵایەتی و پێکەوە ژیانی پێکهاتەکان و دانانی پارێزگارێکی کورد و دۆخی ئەمنی شارەکە و مامەڵەی پارێزگاری بەوەکالەت و ئابوری و جوڵەی بازاڕو سەرمایە گوزاری و جێبەجێکردنی پرۆژەکان و پترۆدۆلار و رەوشی خوێندنی کوردی و گۆرین و لابردنی بەرێوەبەرەکان و چۆنیەتی خەرجکردنی بڕی پارەی تەرخانکراوی مادەی 140 بۆ ساڵى 2019 .\nهە ئەمڕۆ لیژنەکەی ئەنجومەنی ناوەندی لەگەڵ عەمید هەڵکەوت محەمەد بەرێوەبەرى ئاسایشى کەرکوک کۆبوویەوە و رەوشی ئەمنی و ئاسایشی شارەکە لە پێش ریفراندۆم و دوای ریفراندۆم و ئەو دۆخەی بەسەر شارەکەدا هات تاووتوێکرا.\nبەرێوەبەری ئاسایشی کەرکوک رایگەیاند: پاراستنی ئەمنیەتی شارەکە ئەرکمانە و لە هەستیارترین و قورسترین کاتدا ئێمە شارەکەمان بەجێنەهێشت و پارێزەری راستەقینەی کەرکوکیەکانین.\nلاى خۆشیەوە لیژنەکەی ئەنجومەنی ناوەندی رایگەیاند راپۆرتێکی تێروتەسەل لەسەر رۆشنایی ئەو ئامار و داتا و داواکاری و راسپاردانەی خرانەڕوو ئامادە دەکات و لە کۆبوونەوەی فراواندا گفتوگۆی لەبارەوە دەکرێ و پاش پەسەندکردنی ئاراستەی مەکتەبی سیاسی و لایەنە پەیوەندیدارەکان دەکرێت.


United Nations Iraq - پته‌وكردن و پاراستنی مافه‌كانی هه‌زاره‌ها ئاواره‌ی ناوخۆیی عێراقی بابه‌تێكی جوهه‌ری ماندێتی نووسینگه‌ی یونامی مافه‌كانی مرۆڤه\nپته‌وكردن و پاراستنی مافه‌كانی هه‌زاره‌ها ئاواره‌ی ناوخۆیی عێراقی بابه‌تێكی جوهه‌ری ماندێتی نووسینگه‌ی یونامی مافه‌كانی مرۆڤه گرنگ\nدوای ئه‌وه‌ی داعش ماڵه‌كان و كۆمه‌ڵگاكانی ئه‌وانی له حوزه‌یرانی 2014 داگیر كرد، هێشتا هه‌زاره‌ها خانه‌واده‌ی عیراقی له چه‌ندین چادرگه‌ی ئاواره‌نشین ده‌ژین. له كاتێكدا هه‌ندێكیان گه‌ڕاونه‌ته‌وه بۆ ناوچه‌كانیان به‌ڵام تا ئێستا چادرگه‌كان ئاواره‌ی ناوخۆیی نوێ تۆمار ده‌كه‌ن كه ئافره‌ت و منداڵیشیان تێدایه.\nنووسینگه‌ی مافه‌كانی مرۆڤی یونامی وه‌كو به‌شێك له چالاكییه‌كانی بۆ پته‌وكردن و پاراستنی مافه‌كانی مرۆڤ له عیراق كه ئاواره ناوخۆییه‌كانیش ده‌گرێته‌وه، سه‌ردانی خوولی چادرگه‌كانی ئاواره نێوخۆییه‌كان ده‌كات و شوێنه‌كان ده‌پشكنێ به‌و شوێنانه‌ش كه له ده‌ست داعش ده‌رهێندراون وه‌كو پارێزگای نه‌ینه‌وا به مه‌به‌ستی چاودێریكردنی سه‌لامه‌تی و گه‌ڕانه‌وه‌ی خۆویست و چاودێری كۆمه‌ڵایه‌تی و دڵنیا بوون له مامه‌ڵه‌كردنی شكۆمه‌ندانه و به‌رزكردنه‌وه‌ی راپۆڕتی پێشێلكارییه‌كان دژ به هاوڵاتییان ئه‌گه‌ر هه‌بوو. له ١٤ی ئه‌یلولی ٢٠١٧ ، بەڕێز داپیش ڤێرما، کارمەندی هه‌رێمی مافه‌كانی مرۆڤ، له‌گه‌ڵ نووسینگه‌ی ڕاگه‌یاندنی یونامی له هه‌ولێر به سه‌ردانێكی رۆتینی چوونه هه‌ردوو ناحیه‌ی حه‌مام عه‌لیل و نه‌مرود . هه‌روه‌ها مه‌به‌ستێكی تری سه‌ردانه‌كه‌ش چاودێریكردنی بارودۆخی نزیكه‌ی ١٤٠٠ كه‌س بوو كه ئافره‌ت و منداڵانی بیانیشیان تێدابوو به مه‌به‌ستی راگواستن هێنرابوونه حه‌مام عه‌لیل.\nپیاوێكی ته‌مه‌ن 55 ساڵ له چادرگه‌ی ئاواره نێوخۆییه‌كانی نه‌مرود وتی" ژیان بردنه سه‌ر دوور له مه‌نزڵگا و له ژینگه‌یه‌كی نامۆ و پشت به‌ستن به بژێویه‌كی یه‌كجار كه‌م و چاوه‌ڕوانی رۆژ دوای رۆژی بژێوی جۆرێكه له ته‌حه‌دی و ئاواره ناوخۆییه‌كان تووشی نه‌هامه‌تی ده‌كات"\nبه‌ڕێزیان له سه‌ردانه‌كه‌یدا له‌گه‌ڵ هێزه‌كانی ئاسایش و به‌ڕێوه‌به‌رانی چادرگه‌ی راگوێزان و چادرگه‌ی سه‌ره‌كی و په‌رستیارانی نۆرینگه‌ی پزیشكی و چه‌ند خێزانێكی ئاواره قسه‌ی كرد و وتی " ئێمه هاتووین بۆ سه‌ردانی ئێوه بۆ ئه‌وه‌ی دڵنیا بین له‌وه‌ی ئێوه هه‌موو مافه‌كانتان بۆ ده‌سته‌به‌ر كراوه و قسه‌ش له‌سه‌ر ئه‌و به‌ربه‌ستانه بكه‌ین كه دووچاری ئێوه ده‌بنه‌وه وه‌ك به سه‌لامه‌تی گه‌ڕانه‌وه بۆ سه‌ر ماڵه‌كانتان" به‌ڕێزیان له چادرگه‌ی نه‌مرودی ئاواره نێوخۆییه‌كان به سه‌رۆك خێزانێكی وت "هه‌ر زانیارییه‌ك ئێوه به ئێمه‌ی بڵێن ئه‌وا ته‌نها به ره‌زامه‌ندی ئێوه به‌كاری دێنین و به شێوه‌یه‌كی نهێنی مامه‌ڵه‌ی له‌گه‌ڵ ده‌كه‌ین ، ئێمه دڵنیاتان ده‌كه‌ینه‌وه كه بنه‌مای " زیان به‌خش مه‌به" به‌كار ده‌هێنین" ئه‌مه‌ش بۆ دڵنیاكردنه‌وه‌ی ئه‌وانه بوو كه چاوپێكه‌وتنی له‌گه‌ڵ ده‌كردن كه به‌رژه‌وه‌ندییه‌كانی ئه‌وان كاری هه‌ره له پێشینه‌یه.\nئافره‌تێكی بریندار له رووداوێكدا كه قه‌ناس به‌ده‌ستێكی داعش سێ هاوڵاتی مه‌ده‌نی كوشت و یانزه‌ی تریشی بریندار كرد وتی" "كات نزیكه‌ی ١١ی به‌یانی بوو، داعش له رۆژئاوای موسڵ هێرشه‌كانی بۆ سه‌ر هێزه‌كانی ئاسایشی عێراق چڕ كرده‌وه، منیش خۆم دایە پاڵ كۆمه‌ڵێك خه‌ڵكی سڤیل، كه پلانیان ئه‌وه بوو به‌ره‌و شوێنه‌كانی هێزه‌كانی ئاسایشی عێراق رابكه‌ن به مه‌به‌ستی سه‌لامه‌تی. كاتێك ئێمه نزیك بووینه‌وه له‌وه‌ی له (حه‌ی سه‌حه) بپه‌ڕینه‌وه، گوێم له‌ده‌نگی چه‌ند ته‌قه‌یه‌ك بوو و له‌ناكاو له هۆش خۆم چووم . من و ١٠ له‌وانه‌ی له‌گه‌ڵم بوون خۆمان له نۆرینگه‌یه‌كی هێزه‌كانی ئاسایشی عێراق دیته‌وه، هه‌موومان گوله‌مان به‌ركه‌وتبوو و تووشی برینداریه‌كی سه‌خت ببووینه‌وه. دواتر چووین بۆ شوێنی پشكنین و پاشانیش هێنراینه ئه‌م چادرگه‌یه".\nنووسینگه‌ی مافه‌كانی مرۆڤی سه‌ر به یونامی به پێی رێبازه‌كانی چاودێری كردنی ورد، زانیارییه‌كان كۆ ده‌كاته‌وه وراستییه‌كان ساغ ده‌كاته‌وه و پێشێلكارییه‌كان و خراپ به‌كارهێنانه‌كانی مافی مرۆڤی نێوده‌وڵه‌تی و پێوه‌ره مرۆییه‌كان تۆمار ده‌كات و به دۆكیومێنتیان ده‌كات. نووسینگه‌كه له حوزه‌یرانی ٢٠١٥ تا ئابی ٢٠١٧ هه‌شت راپۆرتی ده‌ركردووه كه تاوانه هه‌ره ترسناكه‌كانی له‌وانه‌یه له ململانێكاندا ئه‌نجام درابن تیایاندا تۆمار كراوه.\nئەو ڕاپۆرتانەی کە بەزمانی عەرەبی و ئینگلیزی لەسەر وێبسایتەکانی یونامی و ئۆفیسی نەتەوە یەکگرتووەکان بۆ مافی مرۆڤ ئەوە دەگەیەنن کە لەوانەیە تاوانی نێودەوڵەتی لەلایەن بەناو دەوڵەتی ئیسلامی لە عیراق و شام لە سێ ساڵی ڕابردوودا ئەنجام درابن کاتێک ئەو گرووپە دەستیان بەسەر ناوچەیەکی بەرفراوانی عیراق گرت. سەرپێچی گەورە و بەرنامەبۆدارێژراو لە دژی مافی مرۆڤی نێودەوڵەتی و مافی مرۆڤ لەلایەن داعشەوە ئەنجامدراون، بە تایبەتی تاوانی کۆمەڵکوژی و بە کۆمەڵ ڕفاندنی هاووڵاتیان و کۆیلایەتی سێکسی و تێکشکاندنی شوێنە ئایینی و کلتوورییەکان.\nدواترین دەستکاریکردن لەسەر دوو شەممە, 09 تشرینی یەکەم 2017 10:01


کاتی فرۆشتنی حدکا و حدک هاتووە؟ - دیار و نادیار کوردی\nبڕیارە مەسعوود بارزانیی بە یاوەریی نێچیرڤان بارزانی،سەردانی تاران بکەن.بەر لە سەردانەکەی ئەوان،تەلەفزیۆنی کوردستان ٢٤ی مەسروور بارزانیی ئەوەی ئاشکرا کرد کە هەر دوو حیزبی دێموکڕات [حدکا و حدک] بڕیاریانداوە لە شاخەکان بكشێنەوە و بۆ لەبەرچاوگرتنی دۆخی هەرێمی کوردستان، چالاکیی سەربازیی رادەگرن.\nئەو هەواڵە لەلایەن حدک و حدکاوە رەتکراوەتەوە،بەڵام وەک پێشتر باسمان کردبوو،پێدەچێت ئێستا کاتی فرۆشتنیان هاتبێت.بڵاوبوونەوەی ئەو هەواڵە لە دەزگایەکی سەر بە پارتی و پاراستن،بۆ ئەوەیە ئاماژەی روون بۆ ئێران بنێرن کە پارتی دەتوانێت حدکا و حدک بجووڵێنێت.\nسەرەڕای جەمسەربەندیی نێوان هێزەکان و دابەشبوونی پارتی و یەکێتی بەسەر جەمسەری تورکیا و ئێراندا،یان سونە و شیعەدا،روونە پارتی لە هێڵی تورکیا و سونە کەوتۆتە هێڵی دژ بە ئێران،دوو کێشەی سەرەکیی پارتی لەگەڵ ئێران،یەکەمیان مەسەلەی بازرگانیی نەوتە کە ئێران ئەو دەرفەتەی بە یەکێتی داوە و دووەمیان مەسەلەی پشتیوانی نووری ئەل-مالیکییە لە عێڕاق.\nیەکێتی لەڕێی ئێرانەوە رۆژانە سەدان تانکەر نەوت دەنێرێتە دەرەوە [رێژەی تانکەرەکان بە رۆژ دەگۆڕێت] لەڕێی خاڵە سنوورییەکانی خۆیەوە.تا بەر لە دەستپێکردنی شەڕی داعشیش،پارتیش بە هەمان شێوە سەدان تانکەر بەرمیل نەوتی لەڕێی ئێرانەوە دەناردە دەرەوە.زۆربەی تانکەرەکانی نەوتی پارتی رۆژانە بە بەرچاوی ئێمەدا دەڕۆیشتن بۆ حاجی ئۆمەران.کاتێک ئێران خاڵی سنووری حاجی ئۆمەرانی بەسەر تانکەرەکانی نەوتی پارتیدا داخست،پەیوەندییەکانی پارتیش لەگەڵ ئێران زیاتر تێكچون.\nلەو سەردانەی وەڤدی پارتییدا [وەڤدەکە پارتییانە دەبێت نەک کوردستانییانە]،پارتی پێدەچێت دوو داواکاریی لە ئێران هەبێت؛یەکەمیان پێگەی پارتی لە حوکمڕانیی عێڕاق دوای داعش بەتایبەت کە ترسێک لە پارتیی نیشتوە بە هۆی هەوڵەکانی ئەل-مالیکییەوە،لەگەڵ کردنەوەی خاڵی سنووری حاجی ئۆمەران بۆ بازرگانیی نەوت وەک چۆن یەکێتی لە باشماخ و خاڵەکانی سنووری خۆیەوە ئەنجامیدەدات.لە بەرانبەردا،پارتی حدکا و حدک ناچاردەکات شاخەکان جێبهێڵن و هەوڵی راگرتنی باڵانسی پەیوەندییەکانیش دەدات لەنێوان تورکیا و ئێران، بەتایبەت کە ئێستا بۆ پارتیی رونتر بۆتەوە کە تورکیا وەک جاران ناتوانێت پارتیی لە ناوچەکەدا بپارێزێت.\nلەگەڵ ئەوانەشدا،مەسەلەی رزگارکردنی شاری موسڵ یەکێک دەبێت لە باسوخواسەکانی گفتوگۆکان،ئێران نایەوێت تورکیا بەشداریی رزگارکردنی موسڵ بێت و پێیانوایە ئەگەر پارتی لەپشتی تورکیا نەبێت،تورکیا ناتوانێت جمووجۆڵە سەربازییەکانی لە دەورووبەری موسڵدا بەردەوامیی پێبدات.پارتی،تا ڕادەیەکیش دژایەتیی بەشداریی حەشدی شەعبیی کردووە لە رزگارکردنی موسڵ.حەشدی شەعبیی لای ئێران هێزێکە ئاسانتر لە سوپای عێڕاق کۆنترۆڵ دەکرێت،لەڕێی حەشدی شەعبییشەوە ئێران دەیەوێت بەشدار بێت لە رزگارکردنی موسڵ.پارتی لە بەغداد لەگەڵ حەیدەر ئەل-عەبادیی رێککەوتوە لە بەشداریکردنی حەشدی شەعبیی و بەمەش ئێران پشتیوانیی نزیکبوونەوەی بەغداد و هەولێر دەبێت.لە چەند رۆژی داهاتودا، راستییەکان روونتر دەبنەوە،هیوادارین هیچ شتێک لەسەر حیسابی هێزەکانی رۆژهەڵات نەکرێت.\nپارتیحکومت اقلیم کردستانسفر بارزانی به ایرانمسعود بارزانی\tمطالب مرتبط\nهەواڵ\tکۆمەڵە: حدکا خەریکە دەبێتە یاری دەستی دەسەڵاتەکان\t17 ئاب 2016\nمستەفا مەولوودی بوو بە سکرتێری “حدک” به گویره ی راپورتی روژنامه ی کوردستان ژماره 663 / 16 خه رمانانی ئه‌نجامده‌رانی ته‌قینه‌وه‌که‌ی به‌ر ده‌رکی قه‌ڵا پێشمه‌رگه‌ی حیزبن ئاگادار بووین، حه بیب سه یف په ناهی ناسراو به حه بیب قه ساب یه کی له پیشمه رگه و فه رمانده نیزامیه کانی کۆنی کۆمه ڵه،به تاوانی بازرگانی به ماده هوشبه ره کانه وه له لایه ن ئاسایشی سلیمانی کوردستانی عیراقه وه،که وتوته ژیر چاودیری و به دووا داچوونه وه.! به گویره ی زانیاری و راپورتی نیردراو بو دیار و نادیار ناره زایه تی ئه ندامان له ئاست پرسی یه کگرتنه وه ی هه ر دوو بالی حیزب واته حدکا و حدک هه ر روزه رووی له زیاد بوونه و … Random Posts\tده زگای دادوه ری و دیپلوماسی ئیران ده بی به خیرایی و به جیدی ده رباره ی دیپورت کردنه وه ی ئه م جور که سانه بو ئیران هه نگاو هه لبگری!\t17 تشرینی یه‌كه‌م 2015\nله دووای ناره زایه تی و ره خنه ی بالی هیجری له مه ر وه رگرتنی ئه ندامیه تی که سانی له م شیوه،مه ولوود زاده وه لامی داوه ته وه که له نیو بالی هیجری که سانی هه ن که له کوژرانی چه ندین پیشمه رگه ی کورد تیوه گلاون\t20 تشرینی یه‌كه‌م 2015\nسوله‌یمان عه‌بدوڵڵاهی: وردێکی رۆژهه‌ڵاتی کوردستان ده‌ڵێ حدکا ئه‌شکه‌نجه‌ی داوم (وێنه)\t22 ئایار 2011


سلێمانی؛ كۆنفراسێك بۆ ڕووبەڕووبونەوەی مادده هۆشبه‌ره‌كان بەڕێوەچوو - هيوای کۆرد\nHome هەواڵ کوردستانی سلێمانی؛ كۆنفراسێك بۆ ڕووبەڕووبونەوەی مادده هۆشبه‌ره‌كان بەڕێوەچوو\nسلێمانی؛ كۆنفراسێك بۆ ڕووبەڕووبونەوەی مادده هۆشبه‌ره‌كان بەڕێوەچوو\non: كانونی دووه‌م 25, 2020 In: کوردستانی, هەواڵ\nئەمڕۆ شەممە لەشاری سلێمانی کۆنفڕانسێک بۆ ڕووبەڕووبونەوەی بەکارهێنان و بازرگانیکردن بەماددە هۆشبەرەکان بەڕێوەچوو.\nهەوراز ئەحمەد، یەکێک لەڕێکخەرانی کۆنفڕانسی ماددەی هۆشبەر ئافاتی سەردەم ڕاگەیاند، ماددەی هۆشبەر خەریکە دەبێتە ئافاتێک بۆ گەنجانی هەرێمی کردستان، بۆیە بڕیاریاندا ئەم کۆنفڕانسە ڕێکبخەن و دەیان چالاکی دیکە بۆ ڕووبەڕووبونەوەی ئەم ئافاتە ئەنجامبدەن.\nئاماژەی بەئەوەشدا، لەم کۆنفڕانسەدا کۆمەڵێک کەسایەتی و لایەنی بەرپرس بە ڕووبەڕووبونەوەی ماددە هۆشبەرەکان بەشدارن، کە لەکۆتایی کۆنفڕانسەکەدا ڕاسپاردەکانیان ئاڕاستەدەکرێت و دواتریش ڕێکخراوەکەیان چاودێری جێبەجێکردنیان دەکات.\nلەماوەی ساڵی 2019دا 291 کەس بەتۆمەتی بەکارهێنان یان بازرگانیکردن بەماددەی هۆشبەر لەشاری سلێمانی دەستگیرکراون، کە ڕێژەکە بەردەوام ڕوو لەزیادبوونە و لەوبارەیەوە هەوراز وتی:” پێویستە هەموو لایەک لەخێزان و پەڕلەمان و حکومەت و پسپۆڕان و چالاکوانان هەستن بەهۆشیارکردنەوەی گەنجان لەزیانەکانی ماددە هۆشبەرەکان، بۆئەوەی چیتر گەنجەکانمان ئێستا و داهاتوویان نەڕووخێنن”.\nماددەی هۆشبەر کۆمەڵێک نیشانەی هەیە، کە پێکدێن لە، گوێنەدان بەهەستی کەسانی تر، کەسایەتی لاواز، بێهۆشی و لەبیرچوون و هۆش ڕۆیشتن، لەرزینی دەست و قاچەکان و گۆڕانی دەنگ، دەرکەوتنی هەندێ دیاردەی تەمبەڵی و خەم و دڵەڕاوکێ و دڵتوندی و هەندێک جاریش شادییەکی بێوێنە، دابەزینی ئاستی خوێندن، تێکچوونی ژیری وەک شێتبوون، تێکچوونی خەمڵاندنی کات و قەبارە و دووری و نزیکی لای ئالوودەبوو.\nماددە هۆشبەرەکان بریتیین لە کۆمەڵێک ماددەی سروشتی یان دەستکرد، کە لە ڕووەک یان ماددەی کیمیایی دروستدەکرێن، ئەمانەش دەبنە هۆی ئالودەبوون و کاریگەری لەسەر عەقڵ و جەستەی وەرگر هەیە.\nTags: سلێمانیمادده هۆشبه‌ره‌كان\nبەرهەم ساڵح: تاوانەکانی تیرۆر هیچ پەیوەندییەکی بە ناوەڕۆکی ئاینی ئیسلامەوە نییە


Diplomatic Magazine | د.بەرهەم ساڵح،پڕۆژەیەكی ئابوری و سیاسی بۆ چارەسەری كێشەكانی هەرێم ده‌خاته ڕوو\nد.بەرهەم ساڵح،پڕۆژەیەكی ئابوری و سیاسی بۆ چارەسەری كێشەكانی هەرێم ده‌خاته ڕوو\nبەپێی راپۆرتێكی دڵشاد ئەنوەر بۆ دەنگی ئەمریكا. د.بەرهەم ساڵح سەرۆک کۆماری عێراق بە پرۆژەیەکەوە گەڕاوەتەوە بۆ هەرێمی کوردستان و دەیەوێت پرۆژەکەی لەگەڵ بەرپرسانی هەرێم و حیزب و لایەنە سیاسیەکاندا تاوتوێ بکات، کە پرۆژەکەی دەچێتە چوارچێوەی ئامادەکاریەوە بۆ هەڵبژاردنی داهاتووی پەرلەمانی عێراق.\nبەشێکی تری پرۆژەکەی سەرۆک کۆمار پەیوەندیدارە بە خراپی دۆخی دەروازە سنوریەکان و داوای کۆنترۆڵکردنی دەروازەکانی کردووە، هەروەک هەرێمیشی هانداوە تا لەمەسەلەی نەوت دا لەگەڵ بەغدا بگەنە ڕێککەوتن.\nد.بەرهەم ساڵەح پێیوایە کەناڵە حیزبیەکان و میدیای سێبەری حیزبەکان، بەرپرسیارن لە زەقکردنەوەی ناکۆکیەکان و داوای لە لایەنەکان کردووە، میدیاکانیان جڵەو بکەن و هەوڵی هێورکردنەوەی دۆخەکە بدەن، چونکە هەڵبژاردن پێویستی بە کەشێکی هێورە.


(ره‌وتی فیلمسازیی كوردی) بڵاوكرایه‌وه . . . شۆڕش محەمەد حسێن\nشۆڕش محەمەد حسێن\nكتێبی (ره‌وتی فیلمسازیی كوردی) له‌لایه‌ن ده‌زگای ڕۆشنبیری جه‌مال عیرفان چاپ و بڵاوكرایه‌وه كه (شۆڕش محه‌مه‌د) ئاماده و وه‌ریگێڕاوه.\nدڵشاد مسته‌فا نووسه‌ر و هونه‌رمه‌ند و خوێندكاری دكتۆرا له هونه‌ری فیلمسازیی له زانكۆی سالفۆرد له وڵاتی به‌ریتانیا، له‌و پێشه‌كییه‌ی كه به‌ناونیشانی (هزری رۆشن و هه‌نگاوی بوێر) بۆ كتێبه‌كه‌ی نووسیوه ده‌ڵی:"هه‌ژاری كتێبخانه‌ی كوردی له بواره كه‌لتورییه جیاوازه‌كاندا جێی مشت و مڕ نییه‌و كه‌سێك نادۆزینه‌وه داكۆكی له پێچه‌وانه‌كه‌ی بكات، چ جای وردبوونه‌وه به‌ره‌وه پسپۆرییه ده‌گمه‌نه‌كان كه له وێڕا ئیدی هه‌ستی نه‌بوونی توشی جۆرێك له بێهیوایمان ده‌كات.\nته‌واوی كتێبخانه‌ی كوردی ژماره‌ی كتێبه‌كانی ده‌رباره‌ی سینه‌ما ناگاته ئه‌وه‌ی ئاماژه‌یان پی بكرێت، ره‌نگه سینه‌ما ئه‌و دیارده ژیارییه بێت كه له‌نێوه‌نده هونه‌ری و روناكبیرییه‌كانی ئێمه‌دا كه‌مترین قسه‌ی له‌سه‌ر كراوه‌و كه‌مترین پانتایی گفتوگۆشی بۆ ته‌رخان كراوه. بی خه‌به‌ری به‌شی زۆری به‌رپرسه رۆشنبیریی و سیاسییه‌كانی ئێمه له‌گرنگی ئه‌و هونه‌ره وای كردووه له په‌راوێزدا بژی. بۆیه هه‌ر هه‌وڵێك له‌و بواره‌دا هه‌نگاوێكی گرنگه‌و ده‌توانێت به‌شێك له‌و كه‌موكورتییه‌ی له‌و نێوه‌نده‌دا هه‌یه پڕی بكاته‌وه". هه‌روه‌ها ده‌ڵی:"ئه‌م به‌رهه‌مه‌ی ئێستا ده‌شێت جێگایه‌كی شایسته له نێو كتێبخانه هه‌ژاره‌كه‌ی كورددا بگرێت و سه‌ره‌تایه‌كی تر بێت بۆ كه‌مێك پێداچوونه‌وه به روانینماندا ده‌رباره‌ی بایه‌خه‌كانی". سه‌باره‌ت به نووسه‌ری كتێبه‌كه‌ش، دڵشاد مسته‌فا ده‌نووسێت:"شۆڕش محه‌مه‌د له نێوه‌راستی نه‌وه‌ده‌كانی سه‌ده‌ی رابردووه‌وه ناوێكی دیاری نێوه‌ندی رۆژنامه‌گه‌ری كوردییه به‌تایبه‌تی له نێوه‌ندی هونه‌ری و روناكبیریدا گه‌نجێكی چالاك و هۆشیاره و ده‌زانێت له‌كوێوه پرسیار و بابه‌ته‌كانی هه‌ڵده‌بژێرێت بۆیه ئه‌و گفتوگۆیانه‌ی له‌میانه‌ی ئه‌م كتێبه‌دا ده‌رده‌كه‌ون زانیاری گرنگ و سه‌رنجبه‌ریان له‌نێودایه چونكه بزوێنه‌ری گفتوگۆكه ده‌زانێت له‌كوێوه ده‌ست پێ ده‌كات و به‌ره‌و كام ئاكام ده‌ڕوات. دواتر له هه‌ڵبژاردنی كه‌سه‌كاندا ته‌واو ورده‌كاره و كه‌سانی جیاوازی خاوه‌ن ئه‌زموونی جیاوازی به پرسیاری جیاوازتره‌وه هه‌ڵبژاردووه و ده‌یه‌وێت له‌رێی ئه‌و هه‌ڤپه‌یڤینه‌وه دنیای ئه‌فسوناوی سینه‌ما و هه‌ندێك ورده‌كاری نێوی به خوێنه‌ر ئاشنا بكات".\nهه‌روه‌ها له كۆتا به‌شی نووسینه‌كه‌یدا، دڵشاد مسته‌فا ده‌ڵی:"بابه‌ته‌كانی دی گه‌شته به نێو ئه‌وه‌ی ده‌رباره‌ی فلمسازی كوردی و هه‌ندێك له‌به‌رهه‌مه‌كانی نوسراون گه‌واهی ئه‌وانی تره له‌سه‌ر جۆرێكی نا ئاشنا له سینه‌ما و ته‌وژمێكی تری نێو سینه‌مای سێیه‌م كه دره‌نگتر وه‌رگری هونه‌ری حه‌وته‌م پێی ئاشنا بووه، ئه‌و سینه‌مایه‌ی كه‌مترین شتی له‌سه‌ر وتراوه و پێویستی به‌وه‌یه ده‌روازه‌یه‌كی به‌ڕودا بكرێته‌وه. ئه‌وه‌ی له‌م كتێبه‌دا خراوه‌ته ڕوو جگه له‌ناساندن هه‌وڵی ناسینی ئه‌و بیركردنه‌وه‌یه‌شه كه له پشت ئه‌و بزاوته‌وه‌یه و ئاراسته‌ی ده‌كات سه‌رنجی خوێنه‌ر به‌ره‌و ئه‌و جومگه سه‌ره‌كیانه ده‌بات كه هزری به‌شێك له فلمسازی كورد پێك ده‌هێنن".\nكتێبه‌كه له شه‌ش به‌شی سه‌ره‌كی پێكهاتووه به‌ناوه‌كانی (فیلمۆگرافیای فیلمی كوردی، روخاندنی سینه‌ماكان و تێڕوانینی سینه‌ماكاران، ڕوخساری فیلمسازیی كوردی، سینه‌مای كوردی به‌ره‌و كوی، ئه‌م كاته‌ت باش سینه‌مای كوردی، له كوردستان سینه‌ما به‌ره‌و كوی".\nله‌م كتێبه‌دا باس له ئه‌زموون و به‌رهه‌مه هونه‌رییه‌كانی هه‌ریه‌ك له‌م هونه‌رمه‌نده سینه‌ماكارانه‌ی كورد كراوه:" هینه‌ر سه‌لیم، جه‌میل رۆسته‌می، جانۆ ڕۆژبه‌یانی، مه‌هدی ئومێد، فریبورز كامكاری، لاوه‌ند عومه‌ر، جۆی جۆنرۆی".\nهه‌روه‌ها له گفتوگۆكانیشدا ئه‌م هونه‌رمه‌ندانه به‌شدارییان كردووه:"حسێن سێودین، ئازاد سه‌وزه، كه‌ریمۆك، ڕه‌حیمی زه‌بیحی، سه‌ربه‌ست ڕه‌سوڵ، سالم سه‌ڵواتی، هیوا ئه‌مین نژاد، كه‌ی به‌هار، میدیا ڕه‌ووف بێگه‌رد، دڵشاد مسته‌فا، بابه‌ك ئه‌مینی، ئه‌شكان ئه‌حمه‌دی، ئالان ئه‌مین، ماشه‌ڵلای محه‌مه‌دی، كامیران بیتاسی، شوان عه‌توف، نه‌رمین كاوانی، سارا محه‌مه‌د، تانیا ره‌ووف".\nشۆڕش محه‌مه‌د پێشتر 10 كتێبی دیكه‌ی له بواره‌كانی شانۆ و ئه‌ده‌ب و بیبلیۆگرافیا چاپ و بڵاوكردۆته‌وه و ئه‌مه 11 كتێبی ئه‌وه.


كۆڕێك بۆ خه‌باتی نیو سه‌ده‌ی نه‌مر عادل موراد سازده‌كرێت\nئێواره كۆڕێك بۆ خه‌باتی نیو سه‌ده‌ی سه‌ركرده‌ی نه‌مر عادل موراد ئه‌نجامده‌درێت.\nبڕیار ئه‌مڕۆ پێنج شه‌ممه 16-5-2019 ئێواره كۆڕێك بۆ خه‌باتی نیو سه‌ده‌ی سه‌ركرده‌ی نه‌مری گه‌له‌كه‌مان عادل موراد ئه‌نجامده‌درێت.\nشوێن هۆڵی رۆشنبیری سلێمانی/ سه‌عات 4ی پاشنیوه‌ڕۆ.\nهاتن بۆ هه‌موانه...\nهه‌ر له‌مه‌راسیمه‌كه‌دا كتێبی (المناضل الشامخ) له‌ئاماده‌كردنی محه‌مه‌د شێخ عوسمان به‌زمانی عه‌ره‌بی به‌سه‌ر ئاماده‌بواندا دابه‌شده‌كرێت.\nرۆژی 18-5-2018 عادل موراد یه‌كێك له دامه‌زرێنه‌ری یه‌كێتیی نیشتمانیی كوردستان له وڵاتی ئه‌ڵمانیا كۆچی دوایی كرد.\nسه‌ر له به‌یانی رۆژی 18-5-2018 عادل موراد ئه‌ندامی ده‌سته‌ی دامه‌زرێنه‌ری یه‌كێتی و سكرتێری ئه‌نجومه‌نی ناوه‌ندی یه‌كێتی كۆچی دوایی كرد.


چی روودە‌دات ئە‌گە‌ر فیشە‌ك لە بۆشایی ئاسماندا بتە‌قێنرێت؟\nنەتەوە | 18:13:19 2018-10-17 | (1,127) جار خوێندراوەتەوە\nمرۆڤ زۆركات وادەزانێت ئەگەر ئەو كارانەی سەرزەوی لە بۆشایی ئاسمانیشدا بكات، هەمان ئەنجامی دەبێت، بەڵام بەپێی وتەی زانایانی بواری بۆشایی ئاسمان زۆر كاری جیاواز هەن كە لە روانگەی كارو كاردانەوەوە ئەنجامەکەیان بەشێوەیەكی جیاواز دەکەوێتەوە.\nسایتی (بیسنس ئینسایدەر)ی تایبەت بە بابەتە زانستییەکان لە هەواڵێکیدا رایگەیاندووە تەقاندنی فیشەك لە بۆشایی ئاسماندا دەبێتەهۆی روودانی كارێكی زۆر جیاواز لەوەی كە لەسەر هەسارەكەی زەویدا روودەدات، لە ئەنجامی ئەوەشدا، ئەوەی فیشەك لە دەرەوەی زەوی دەتەقێنێت، تێبینیی كاری زۆر نامۆ دەكات.\nبەگوێرەی ئەو سایتە ئەگەر مرۆڤێك لە بۆشایی ئاسماندا فیشەكێك بتەقێنێت، یەكەم شت كە تێبینی دەكات نەبوونی دەنگی تەقەكەیە.\nبەپێی یاسای جووڵەی نیوتن، ئەو كەسەی كە فیشەكەكە دەتەقێنێت، بەشێوەیەكی بەرچاو دەكشێتەوە بۆ دواوەوە بەپێچەوانەی چەكەكەوە.\nئەگەر كەسێك كڵاشینكۆفێك بتەقێنێت، بە خێرایی 0.109 كیلۆمەتر لە كاتژمێرێكدا بەرەو دواوە دەكشێتەوە، بەڵام ئەگەر دەمانچەی جۆری "سمیس ئاند ویڵسن 50 كالیبەر) بتەقێنێت، بە خێرایی 0.2188 كیلۆمەتر دەكشێتە دواوە، واتا خێرایی بڕینی یاریگایەكی تۆپی پێ بە نزیكەی 30 خولەك.\nهەر بەپێی ئەو سایتە، كێشی ئەو دەمانچەیەی كە ئاماژەی بۆكرا دوو هێندە زیاتر دەبێت لە كڵاشینكۆف، بەهۆی ئەو جیاوازییەشەوە خێرایی كشانەوە دواوەی كەسەكە لەكاتی تەقەكردنەكەدا بەشێوەیەكی بەرچاو دەگۆڕدرێت.\nهەروەها، لەبەرئەوەی بەرهەڵستی هەوا لە بۆشایی ئاسماندا نییە، ئەو فیشەكەی دەتەقێنرێت پێدەچێت مەوداكەی، خولگەكەی خۆی ببڕێت و بگەڕێتەوە بۆ كەسەكەی كە تەقاندوویەتی و بەری بكەوێت.


سكرتێری ئەنجومەنی وەزیران: سزای ئەوانەی پرسەیان داناوە بەندكردنە\nسكرتێری ئه‌نجومه‌نی وه‌زیرانی هه‌رێم رایگه‌یاند، ئەو هاوڵاتیانه‌ی له شاری هه‌ولێر پرسەیان داناوەو بونەتەھۆی توشبونی خەڵکێکی زۆر به ڤایرۆسی كۆرۆنا به‌گوێره‌ی یاسا سزاکەیان بەندکردنە.\nئاوێنە: ئامانج ره‌حیم، سكرتێری ئه‌نجومه‌نی وه‌زیرانی هەرێمی كوردستان له تۆڕی كۆمه‌ڵایه‌تی فه‌یسبوك نوسیویه‌تی"ئەوانەی پرسەیان داناوە بە نابەرپرسیارانەو بێ گوێدانە بڕیارەکانی قەدەغەکردنی پرسەو بونەتە ھۆی توشبونی خەڵکێکی زۆر به ڤایرۆسی كۆرۆنا، سەرەڕای ماڵوێرانی بۆ خۆیان و خێزان و منداڵ و کەسوکارو ھاوشارییەکانیان تاوانێکی گەورەیان ئەنجامداوە کە سزاکەی بەندکردنە، بەگوێرەی دو مادده‌ی یاسایی."\nئامانج ره‌حیم ئاماژه‌شی بۆ ئه‌وه كردوه"ماددەی 368 ده‌ڵێت: ئەو کەسانەی بەئەنقەست مەترسی دروستدەکەن لەسەر تەندروستی گشتی و بەهۆیانەوە نەخۆشییەکی مەترسیدار لەسەر ژیانی خەڵك بڵاودەکەنەوە، ئەوا سزا دەدرێن بە بەندکردن بۆ ماوەیەک لە سێ ساڵ زیاتر نەبێت، بەڵام ئەگەر ببنەهۆی مردنی کەسێک یان لەکارکەوتنی درێژخایانی ھەر بەشێکی جەستەی ئەوا سزاکەی توندتر دەکرێت."\nسكرتێری ئه‌نجومه‌نی وه‌زیران ئەوەشی خستۆتەڕو"ماددەی 369 ده‌ڵێت: ئەگەر ئەو کردارانە بەئەنقەست نەبێت و ئەنجامدانی ئیھمالی و گوێپێنەدان بێت، ئەوا سزاکەی بەندکردن و غەرامەیە، بەڵام ئەگەر بەهۆی ئەو هەڵەی ئیھمالی و گوێپێنەدانەوە کە مەترسی لەسەر تەندروستی خەڵک دروستکردوە کەسێک بمرێت یان توشی لەکارکەوتنی درێژخایەنی ھەر بەشێکی جەستەی بێت ئەوە حوکمی بکوژ یان ئازاردەری بەھەڵەی بەسەردا دەسەپێندرێت."\nئه‌مه له‌كاتێكدایه به‌هۆی دانانی پرسه‌وه له گه‌ڕه‌كی كارێزانی شاری هه‌ولێر، 32 كه‌س توشی ڤایرۆسی كۆرۆنا بون.


نا بۆ بە شودانی منالان ! … – hkkurdistan\nHome 6 ئەرشیفی بابەتەکان 6 نا بۆ بە شودانی منالان ! …\nنا بۆ بە شودانی منالان ! …\nکەرنەڤاڵی پاراستنی مافەکانی مناڵان لە کەمپەکان …\nئەمرۆ ۳٠ـ٦ـ ۲٠۱۹ فیدراسیونی سەراسەری پەنابەرانی عیراقی- لقی کوردستان وبەهاوکاری سەنتەری بەرگری لە مافەکانی منالانی کوردستان کەرنەڤالی پاراستنی مافەکانی منالانیان لە کەمپی عه ربەت بەریوەبرد سەبارەت بە دیاردەی بە شوودانی منالان ودەستدرێژکردی کردنە سەر مافەکانی منالان. بۆ ئەومەبە ستە فیدراسیونی سەراسەری پەنابەرانی عیراقی لقی کوردستان بریاربووئەم چالاکییە لە ۲٠ـ٦_۲٠۱۹ بە ئەنجامی بگەیەنیت کە رۆژی پەنابەران بووبە لام بەداخەوە بە هۆی هەندیک رێگەگری کەمێک دواکەوت ،بەلام خۆشبەختانە بە ئەنجام گەیەنرا، چالاکیەکە بریتیی بوو لە گۆرانی وشانۆگەری بە ئامادەبوونی ژمارەیەکی بەرچاو لە منالان ودایکان وباوکانی نیوکەمپی پەنابەرانی عەرەبەت .\nسەرەتایی بەرنامەکان بە وتەی بەرپرسی لقی کوردستانی فیدراسیونی سەراسەری پەنابەران عێراقی (ئامانج عبدولا) پیشکەشکرا کە تیدا بە زمانی عه رە بی باسی لە زیانەکانی هاوسەرگیری منالانی خوار ۱۸سالی روونکردەوە هەروەها مامۆستا (جمیلە عبدالقادر)لە لایەن سەنتەری بەرگری لە مافەکانی منالانی کوردستان بە زمانی عەرە بی باسی لە وە کرد چۆن ئەم دیاردەیە بنەبر بکرێت. پاشان تەوەرەی دووەمی بەرنامەکان تەرخانکرا بۆ گۆرانی وشانۆگەرییەک لەلایەن منالانەوە کە لەلایەن مامۆستا (ئاسۆ ابراهیم) ڕاهینانیان پێکرابوو کە بووە جێگەی ڕەزامەندی ودڵخۆشی ئامادەبووان.\nلە کۆتایی چالاکیەکەدا لیفلیت لقی کوردستانی فیدراسیۆنی سەراسەری پەنابەرانی عێراقی سەبارەت مافەکانی منالان وئامانجەکانی ئەم چالاکیە بە سەر ئامادەبوواندا دابەشکرا بۆ زیاتر هۆشیارکردنەوەی دایکان وباوکان شارەزا بوون لە بەندومافە جیهانیەکانی منالان.\n… بە شیوەیەکی گشتی ئامانجی ئەم چالاکیە خۆی لەم چەند خاڵەدا دەبینیتەوە … ۱ـ ئاشناکردنی خیزانەکان بە مافەکانی منالان . ۲ـ یارمەتدانی خیزانەکان بۆپەروەردەیەکی تەندروست . ۳ـ دوور خستنەوەی خیزانەکان لە ئازاردانی منالەکانیان لە رووی جەستەیی ودەروونییەوە . ٤_هۆشیاری خیزانەکان لەوەی بە شودانی منالان لە خوار شانزە سالییەوە توندوتیژییە دژ بە منالان لیپرسینەوەی یاسایی دەبێت . ٥ ـ پاراستنی منالان لە هەر دەستدریژییەکی سیکسی . دیارە بە شوودانی منالان یەکێکە لە و پیشیلکارییانەی بەرامبەربە مافەکانی منالان دەکرێت لە رووی یاسایی وکۆمەلایەتیەوە ڕێگە پێدراو نییە ،هەندێ لە خیزانەکان پێیان وایە کە ئەمە بەشێکە لە بروای ئایینی کلتووری … هەروەها پییان وایە باری ئابووری وگوزەرانی خیزانەکەیان باش دەکەن بە داخەوە تاکو ئیستا پابەندن بەم نەریتە دواکەوتووە … لە کۆتایی چالاکیەکە دا گروپی منالەکان نانی نیوەرۆیان خواردو گەڕانەوە بەخۆشی و سورکەوتوانە کۆتایی بە چالاکییەکە هات.\nفیدراسیونی سەراسەری پەنابەرانی عیراق لقی کوردستان\nسەنتەری بەرگری لە مافەکانی منالانی کوردستان\nئامادەکردنی راپۆرت /کامەران لطیف


نەورۆز بەرخوەدانە، بەرخوەدان ژیانە، ژ دەرڤەی ڤی دورویشمی هەمی چالاکیێن دی لەوچاتینە. – Malame\nنەورۆز بەرخوەدانە، بەرخوەدان ژیانە، ژ دەرڤەی ڤی دورویشمی هەمی چالاکیێن دی لەوچاتینە.\nد. شه‌عبان مزوری 20 ئازار، 2022\n117 2 خوله‌كان\nبراستی من نەدخواست ئەڤ سالە تشتەکی ل سەر نەورۆزێ بنڤیسم، چونکە بسالانە دئاخڤین و دنڤیسین ژبو تایبەتمەندیا نەوروزێ لدەف مە کوردا ژ دەست نەدەین. لێ براستی ئەز بێ ئومێد بوم کو ئەز و هەڤبیرێن من بشێین کارتێکرنەکا بهێز بکەین لسەر گەلێ مە و نەورۆزێ بەرەف ئاراستێ وێ یێ دوروست ببەین. لێ پشتی من بابەتێ بەرێز محەمەد جاسم شەرنەخی خواندی کو هەر لڤی مالپەری ئەڤرو من بەلاڤکریە، من بپێویست زانی نە کومێنتەکێ بەلکو بگوتارەکێ پالپشتیا خوە بو دیارکەم، د هەمان دەم دا دخوازم پەیامەکێ بگەهینم بو هەمی گەلێ کورد، ئەوژی ئەوە کو زۆر ئاسایێ یە ئەم جودا هزر بکین، لێ جودا هزرکرن بهیچ رەنگەکی نابیت ببیتە ئەگەرا بنپێ کرنا هەرتشتەکێ ژلایێ هەڤرکێ تە دەرکەڤیت.\nنەورۆز جەژنەک کەڤنارە لناڤا پرانیا گەلێن رۆژهەلاتا ناڤین و ناڤەراستا ئاسیا. بەشەک ژڤان گەلان بسەدان سالە ئەگەر نە پتر ژ هزار سالە ل ژێر تایبەتمەندیەک جودا بیرئانینا نەورۆزێ دکەن. وەلاتەک وەک ئیرانێ سالناما خوە بسالناما کوچی یا ئیسلامی ڤە گڕێدا ژبو رۆژا نەورۆزێ ببیتە سەرسال، پابەست نەبون ب سالناما کوچیا هەیڤێ کو پرانیا بوسرمانا لسەر دچون، بەلکو سالناما کوچیا رۆژێ چێکر.\nژبو بەشەک دن ژ خەلکێن هەرێمێ نەورۆز نە بو پتر ژ جەژنەک بوهارێ، لەوما پتر نەورۆز بو سیمایا جەژنەک گەلێری بواتا دەرباسبونا وەرزێ زستانێ و تێپەراندنا ترسا ژناڤچونێ ژبەر سەقای، هەلبەت مەبەست پێ چینا بەلەنگازە کو پرانیا خەلکی پێکتینە. ژ کەڤندا کوردان گوتیە: ( ئەڤە زستان هات و بەرکا بەلەنگازی دریا ) و پێچەوانە گوتیە: ( کەرو نەمرە هەیا قیڤار شین دبن ) واتە هاتنا بوهارێ ئومێدەک مەزنە بو خەلکێ، چونکە مەترسیا برسێ و سرێ هەما بێژە نامینیت.\nگەلێ کورد لدویف وان بەلگێن مێژویی یێن بەردەستێن من کەفتین خوەدان رامانەک جودا ژڤان گەلان هەمیایە، گەلێ کورد نەورۆز بو وی نیشانا بەرخوەدانێ و سەرهەلدانێ یە هەمبەر زۆرداریێ، ستەمکاریێ و بێ دادپەروەری یە و سیمبولا ئازادیێ یە. هەیا ئەفسانا کاوێ ئاسنگەر و زوهاکی دناڤەروکا خوەدا هەڤدژیە لناڤبەرا بەرەیێ ستەمکاریێ و بەرەیێ ئازادیێ. هەلبەت لڤێرە راوایە پرسەک بێت کرن، گەلو لژێر کویژان ئیدولوژیەتێ نەورۆزا کوردی ژ ناڤەروکا خوە هاتە ڤالاکرن؟ ژ رۆژا بەرخوەدانێ لدژی ستەمکاریێ ببیتە، رۆژا گوڤەند، سەیران و خوارنێ؟\nزۆر هەولدان هاتنە کرن ژ لایێ داگیرکەرێن وەلاتێ مەڤە ژبو واتا کوردیا نەورۆزێ ژناڤ ببەن. ئیرانیا تەنها وەک سەرسال و سفرا هەفت سینی دخواستن لسەر بچەسپینن، بموخابنیڤە ڤان سالێن دوماهیێ دبینم بەشەک ژ کوردێن مە سفرا هەفت سینی رادخن، نوزانم ژ چاڤلێکرنە یان ژ ساویلکیا خوەیە، لێ هەر چەوا بیت یەک ژ یا دی کومباخترە.\nعەرەبا ب دو شێوا هەولدا نەورۆزا کوردی ژبن ببەن، سالا ١٩٥٦ کوما وەلاتێن عەرەبی بریاردا ٢١ ئادارێ بکەنە رۆژا دەیکێ، لێ ڤی کاری سەرنەگرت و پر بەلاڤ نەبو. بهاتنا پارتا بەئسا سوسیالیستا عەرەبی ل وەلاتێ سوریە و عیراقێ کو کورد لناڤ هەردو وەلاتا هەنە، کارکرن لسەر ڤێ پرسا دژوارتر لێهات. لسوریێ لژێر ناڤێ جەژنا دایکێ و ل عیراقێ لژێر ناڤێ جەژنا دارێ. دیسان بموخابنیڤە بەشەک زۆر ژ خەلکە مە دبینە یان پیرۆزبای لدەیکێن خوە دکەن یانژی بەشەک بەرپرسێن گەمژە دارا دچینن.\nئەگەر ئەم تەماشەی سازی و رێکخستنێن کوردی بکەین لسەدا بیستا، ئەم دێ بینین ئەگەر نە هەمی لێ پرانیا وان لژێر کارتێکرنا چەپێن دکتاتورێن لێنینی و ستالینی هاتینە دامەزراندن. چونکە رەفتا لێنینی و ستالینی بو هەمی بیرەوەریێن سەرهەلدانێ هەمبەری ستەمکاریێ ناڤێ جەژنێ لێکرن. بوان تا دەما ئەو بالەدەست نەبون ئەڤ بیرەوەریە نیشانا بەرخوەدانێ بون لێ دەما ئەو بوینە بالادەست بونە جەژن، ئانکو دخواستن بێژە خەلکی چ گازندە نینن و بێ کێماسینە سەرەرای کو وانا ب دو سالان پتر خەلک ترورکرن و سێدارەدان ژ هەمی مێژویا قەیسەریا روسی.\nپشتی کومونیستێن لێنینی دەستهەلات خستیە دەستێ خوە رۆژا یەکێ گولانێ کرنە جەژنا کارکەرا، کو بدروستی رۆژا بەرخوەدانا کارکەرا بو لسەر تا سەری جیهانێ دژی ستەما لوان دهات کرن ژ لای کەسێن مالدارڤە، هەروەسا ٨ ئادارێ کرنە جەژنا ژنکێ لشوینا رۆژا بەرخوەدانا ژنێ ژبو مافێن خوە. ئەڤ سەرکردێن مەیێن کورد هەمان رێکا لێنین گرتن، ئانکو دەما ئەو لدەستهەلاتێ نە هیچ ستەمکاری، بێدادی نینە، هەرکەس ئازادە و نەورۆز دبیتە گوڤەند، سەیران و خوارن. ڵێ دەما نە لدەستهەلاتێ بن نەورۆز سیمبولا هەبونا نەتەوا کوردە؟\nبمن رۆژا نەورۆزێ هەمی چینێن جودایێن جڤاکێ یێن هەست ب ستەمکاریێ، بێ دادپەروەریێ و نە بونا ئازادیێ دکەن دڤێت دەرکەڤن سەرجادا و درویشمێن هیڤی و داخوازێن خوە بلند راگرن.\nبکورتی و بکوردی هەر هەبیت نەورۆز سیمبولا ئازادیێ و نیشانا بەرخوەدانێ هەمبەر نە بونا ئازادیێ، ستەمکاریێ، زۆرداریێ و بێ دادپەروەریێ، بێ جوداهی کانێ ژێدەر بیانی یە یانژی خومالی یە.


PDF 20 / 4 / 1432 , 26/3/2011\nنوسینی: نهاد جلال حبیب الله ئه‌م كتێبه له بنه‌ڕه‌تدا توێژینه‌وه‌یه‌كه پێشكه‌ش به به‌شی مێژووی كۆلێجی زانسته مرۆڤایه‌تیه‌كانی زانكۆی سلێمانی كراوه له ساڵی خوێندنی ٢٠٠٨ - ٢--٩ ز، وه له سێ به‌ش پێك دێت: ١- باروودۆخی جیهانی ئیسلامی له‌سه‌ده‌ی حه‌وته‌م وهه‌شته‌م كۆچییدا. ٢- ڕه‌چه‌ڵه‌ك وژیان وبه‌رهه‌مه‌كانی ئیبن ته‌یمیه. ٣- ڕۆڵ وكاریگه‌ری ئیبن ته‌یمیه له مێژوی ئیسلامیدا.\nنوسـه‌ر : موحه‌مه‌د ره‌شاد سالم وه‌رگـێران : نیهاد جه‌لال حبیب الله پێداچـونه‌وه : پشتیوان سابیر عه‌زیز common_publisher : نوسینگه‌ی ( ره‌بوه‌ی ) هه‌ره‌وه‌زیی بۆ بانگه‌واز و وشیاركردنه‌وه‌ی ڕه‌وه‌نده‌كان له شاری ڕیاز\nكورته‌یه‌ك له ژیانی ئیبن جه‌وزی\nنوسـه‌ر : قانع خورشيد پێداچـونه‌وه : پشتیوان سابیر عه‌زیز common_publisher : نوسینگه‌ی ( ره‌بوه‌ی ) هه‌ره‌وه‌زیی بۆ بانگه‌واز و وشیاركردنه‌وه‌ی ڕه‌وه‌نده‌كان له شاری ڕیاز\nئه‌م بابه‌ته باسی ئه‌م خاڵانه ده‌كات: ١- ڕه‌وشتی ئیبن جه‌وزی.٢- مامۆستاكانی. ٣- قوتابیه‌كانی.٤- پله‌وپایه‌ی كۆمه‌ڵایه‌تی و ڕۆشنبیری.٥- نوسینه‌كانی.٦- ناڕه‌حه‌تی و زیندان.٧- كۆچی دوایی.\nژیان وسه‌رده‌مى زێڕین ى عومه‌رى كوڕى عه‌بدول عه‌زیز\nنوسـه‌ر : فه‌رمان مه‌حمود پێداچـونه‌وه : پشتیوان سابیر عه‌زیز common_publisher : نوسینگه‌ی ( ره‌بوه‌ی ) هه‌ره‌وه‌زیی بۆ بانگه‌واز و وشیاركردنه‌وه‌ی ڕه‌وه‌نده‌كان له شاری ڕیاز\nناوه‌ڕۆكی ئه‌م وتاره بریتیه له: ١- مێژووى پێش جێ نشین.2- سه‌ره‌تاى ژیانى.3- هه‌ندێك له‌وته‌ى زانایان و پیاوانى سه‌رده‌مى خۆى كه باس له چاكى و دادوه‌رى (عومه‌ر) ده‌كه‌ن.4- كۆتاى ژیان و وه‌فاتى....\nژیانی پێشه‌وا ئه‌حمه‌د ڕه‌حمه‌تی خوای لێبێت\nMP4 9 / 12 / 1433 , 25/10/2012\nژیانی پێشه‌وا شافعی ڕه‌حمه‌تی خوای لێبێت\nژیانی پێشه‌وا مالك ڕه‌حمه‌تی خوای لێبێت\nYOUTUBE 20 / 10 / 1433 , 7/9/2012\nژیانی پێشه‌وا ئه‌بو حه‌نیفه\nMP4 12 / 10 / 1433 , 30/8/2012\nخۆڕاگری شیخ الاسلام ابن تیمیه له به‌رامبه‌ر دوژمناندا\nئاماده‌كردنی: دكتۆر هیوا نجم الدین حیدر شیخ الاسلام ابن تیمیه ڕه‌حمه‌تی خوای لێ بێت دوژمنێكی زۆری هه‌بوو، به‌رده‌وام ئازار وئه‌شكه‌نجه‌یان ده‌دا، چی خۆیان به ڕاسته‌وخۆ یان له ڕێگای كاربه‌ده‌ستانه‌وه، به‌ڵام شیخ الاسلام خۆڕاگر بوو به‌رامبه‌ر ئه‌و هه‌موو سته‌مه، له‌به‌ر ئه‌وه‌ی ده‌یزانی سه‌ربه‌زی بۆ ئه‌وانه‌یه كه ڕێبازی پێغه‌مبه‌ر صلى الله عليه وسلم ده‌گرنه‌به‌ر. سه‌رچاوه‌ی بابه‌ت: سایتی فه‌رمووده.\nدانـراو : مامۆستا خه‌لیل ئه‌حمه‌د پێداچـونه‌وه : پشتیوان سابیر عه‌زیز\nره‌بیعی كوری سوله‌یمان فه‌رموی: ئیمامی شافعی ـ ره‌حمه‌تی خوای لێ بێت _ له پاش نوێژی به‌یانی داده‌نیشت ، ئه‌هلی قورئان ده‌هاتن بۆ لای تا رۆژ هه‌ڵده‌هات ، پاشان ئه‌هلی حه‌دیس ده‌هاتن بۆ لای و پرسیاریان لێ ده‌كرد تا خۆر به‌رز ده‌بوو، پاشان ئه‌هلی زمانی عه‌ره‌بی و شیعر ده‌هاتن بۆ لای تا پێش نیوه‌رۆ، پاشان هه‌ڵده‌ستا و ده‌رۆشت ـ خوا لێی رازی بێت .\nدانـراو : مامۆستا مه‌جید حه‌مید مه‌جید پێداچـونه‌وه : پشتیوان سابیر عه‌زیز\nناوه‌رِۆكى ئه‌م كتێبه‌یه بریتى یه له : پێشه‌كی ، ژیاننامه‌ی ئیمامی بوخاری :ناو و نه‌سه‌بی ، له دایك بوونی ،سیفات و ره‌وشتی ،ئیمامی بوخاری و زانست ،له خواترسانی ئیمامی بوخاری ،زیره‌كی و پێگه‌یشتویی ئیمامی بوخاری ، وته‌ی زانایان ده‌رباره‌ی ئیمامی بوخاری ،مامۆستاكانی ،قوتابییه‌كانی ،نوسینه‌كانی،رووبه‌رو بونه‌وه‌ی فیتنه ،كۆچی دوایی ئیمامی بوخاری ،كتێبی (صحيح البخاري ) ،ناوی كتێبه‌كه ،رێبازی ئیمامی بوخاری له نوسینی كتێبه‌كه‌یدا ،ژماره‌ی فه‌رمووده‌كانی (صحيح البخاري) ،پله و پایه‌ی (صحيح البخاري) له نێو كتێبه‌كانی تردا ،هه‌ردوو كتێبی (صحيح البخاري) و (صحيح مسلم) كامیان صحيح ترن ؟ ، راڤه‌كردنه‌كانی (صحيح البخاري) شروحات ،المستخرجات له سه‌ر كتێبی (صحيح البخاري) ،المستدركات له سه‌ر كتێبی (صحيح البخاري) ،ئیمامی بوخاری وه‌كو فه‌قیهێك ....\nئه‌م كتێبه باسی ژیاننامه‌ی زانای پایه به‌رز ئه‌حمه‌دی كوڕی حه‌نبه‌ل ـ ره‌حمه‌تی خوای لێ بێت ـ ده‌كات له كاتی له دایك بون و وه‌ر‌گڕتنی زانستی شه‌رعی وه تا نه‌خۆشیه‌كه‌ی و وه‌فاتی .


داعش دەیەوێت لە ڕێگەى ئاوارەكانەوە و بە ناسنامەى تەزویرەوە دزە بكاتە ناو شاری کەرکوکەوە\nبەرپرسانى ئەمنى شارى كەركوک ئاماژە بەوەدەكەن ئەندامانى چەکدارانی داعش ویستویانە لە ڕێگەى هەڵگرتنى ناسنامەى ساختە و خۆ تێكەڵكردن بە ئاوارەكان دزە بكەنە نێو شارى كەركوک، بەڵام دەزگا ئەمنیەكان شكستیان بەو هەوڵانە هێناوە.\nئازاد جەبارى سەرۆكى لیژنەى ئەمنى ئەنجومەنى پارێزگاى كەركوک، بە دەنگى ئەمەریكاى ڕاگەیاند"دەزگا ئەمنیەكانى كەركوک ژمارەیەكى زۆر ئەندامانى داعشیان دەستگیركردووە كە لە ڕێگەى گوندنیشینە عەرەبەكانى باشورى كەركوكەوە ویستویانە دزە بكەنە ناو شارى كەركوک، هەندێـکیان چەک و تەقەمەنیـیان پێبووە."\nهاوكات عەمید سەرحەد قادر بەڕێوەبەرى پۆلیسى قەزا و ناحیەكانى كەركوک، ئاماژەى بەوەكرد وەكو دەزگا ئەمنیەكان هەوڵەكانیان بۆ دەستگیركردنى ئەو داعشانە چڕكردووەتەوە كە خۆیان خزاندووەتە نێو ئاوارە عەرەبەكانەوە.\nناوبراو وتى"زانیارى هەیە بەشێک لەو گوندنیشینە عەرەبانەى بەرەو كەركوک و داقوق هاتوون پـێشتر لە ڕیزى داعشدا بوون و شەڕى پـێشمەرگەیان كردووە."\nرۆژى هەینى رابردوو هێزى پێشمەرگە بە هاوكارى فڕۆكەكانى هاوپەیمانان ژمارەیەك گوندى لەباشورى كەركوك كۆنترۆڵ كرد، كەدانیشتوانى ئەو گوندانە خۆیان ڕادەستى پێشمەرگە كرد و بەرەو كەركوك و داقوق هێنران.


ئەندامێکی کۆمیتەی ئازادیی بۆ ئۆجالان: کەمپەینەکە فراوان دەبێت – کوردی – RojNews.News\nئەندامێکی کۆمیتەی ئازادیی بۆ ئۆجالان: کەمپەینەکە فراوان دەبێت\n27/01/2021 - 8:00:16 am\nئیلهامی ملیجی ڕایگەیاند: “کەمپەینی ئازادی بۆ ئۆجالان” بە شیوەیەکی بەرفراوان بەرەو پێش دەچێت، زۆرێک لە کاسایەتییەکانی میسری و عەرەب بەشداری کەمپەینەکە بوون، جەختیشی لەوەکردەوە کە واژۆ کۆکراوەکان لە ساڵوەگەڕی گەلەکۆمەی نێودەوڵەتی ڕادەستی هەموو ڕێکخستنە نێودەوڵەتیی و هەرێمییە پەیوەندیدارەکان دەکرێت.\nکۆمەڵێک لە ڕۆشنبیرانی میسری، کەمپەینێکیان بەناوی “ئازادیی بۆ ئۆجالان” دامەزراند و لە ١ی مانگی ١١ی ئەمساڵەوە، بە ڕاگەیەندروێکی نووسراو، کەمپەینی کۆکردنەوەی واژۆ بۆ ئازادیی عەبدوڵا ئۆجالان ڕێبەری گەلی کوردیان دەستپێکرد، کە بە پێشەنگایەتی ڕۆشنبیرانی میسری، لە وڵاتانی ڕۆژهەڵاتی ناوەڕاست بڵاو بووەتەوە، جگە لە میسر، لە وڵاتانی عەرەب و باشوری کوردستان و تورکیاش بە پێشەنگایەتی ڕۆشنبیران و کەسایەتییە ئازادیخوازەکان واژۆ کۆدەکرێتەوە.\nلەسەر ئەم بابەتە، نووسەر و ڕۆژنامەنووس ئیلهامی ملیجی، ئەندامی کۆمیتەی ئامادەکاری کەمپەینی “ئازادی بۆ ئۆجالان”، بۆ ڕۆژنیوز دەدوێت.\nملیجی لە دەستپێکی قسەکانیدا باسی لەوە کرد کە هەڵمەتەکە درەنگ دەستیپێکردووە، بەڵام بە گڕوتینێکی گەورەوە و فرەکلتوری و فرە ئایینیییەوە بڵاوبووەتەوە و وتی: ژمارەی بەشداربووان ڕۆژبەڕۆژ زیاتر دەبێت، ئەمە سەلمێنەری ئەوەیە کە ئەمە بابەتێکی ڕەوا و مافدارانەیە، هیوادارین کە ئەم هەڵمەتە بە ئازادکردنی ڕێبەر ئۆجالان کە نوێنەرایەتی بەرخۆدانی گەڵانی بندەست دەکات و خاوەن هزرێکی خولقێنەرە بۆ پێکەوەژیان لەنێوان گەلان، بگاتە ئەنجام.\nملیجی ئاماژەشی بەوەدا کە کەمپەینەکە بە شێوەیەکی بەرفرااوان بەرەو پێش دەچێت و زۆرێک لە کەسایەتیی و پسپۆرانی میسری و عەرەب، کە پشتیوانی لە مافی گەلانی بندەست دەکن بۆلای خۆی ڕاکێشاوە، وتیشی: ئێمە هەوڵدەدەین هەموو بەش و شوێنەکانی کۆمەڵگای میسر بەشداری کەمپەینەکە بکەین.\nئیلهامی ملیجی دەستنیشانی کرد، ئەو واژۆیانەی کۆکراونەتەوە، لە ساڵوەگەڕی گەلەکۆمەی نێودەوڵەتی دژبە ڕێبەری گەلی کورد عەبدوڵا ئۆجالان، ڕادەستی ڕێکخستنە نێودەوڵەتیی و هەرێمییە پەیوەندیدارەکان بە ئازادی و مافەکانی مرۆڤ دەکرێت و وتی: واژۆکان هەروەها ڕادەستی سکرتێری گشتی نەتەوە یەکگرتووەکان، کۆمیسیاری یەکێتی ئەوروپا و کۆمیسیاری یەکێتی ئەفریقا و سکرتێری یەکێتی دەوڵەتە عەرەبییەکان دەکرێت.\nئەندامی کۆمیتەی ئازادی بۆ ئۆجالان، ئیلهامی ملیجی، لە کۆتایی قسەکانیدا سەرنجی ڕاکێشایە سەر سیاسەتە دوژمنکارانەکانی دەوڵەتی تورک و وتی: بۆ هەمووان ئاشکرا بووە کە دەوڵەتی تورک چاوبرسییەتی خۆی لە ڕێی عوسمانیی نوێیەوە تێر دەکات، بۆ ئەوەش ئامانجەکەی پێکبێنێت، زۆر لایەن و گروپی توندڕەوی ئیسلامی-سیاسی، گروپە چەتە و تیرۆریستەکان، بەکاردێنێت، ئەمەش وایکردووە کە زۆربەی لێکۆڵەر، نووسەر و ڕۆژنامەنووسان، سیاسەتی داگیرکاریی دەوڵەتی تورک ڕیسوا و شەرمەزار بکەن.\nهەپەگە ناسنامەی چوار شەهیدی ئاشکراکرد کە یەکێکیان خەڵکی کرماشانە


لە دوای سێ ساڵ لە نوێژەنکردنەوەی مۆزەخانەی رۆدان لە پاریس، لە۱۲ نۆڤەمبەر کە دەکەوێتە ۱۷۵ ساڵیادی هونەرمەند دوبارە بۆ بینەران کرایەوە. تێچوی نوێژەنکردنەوەی بینای مۆزەخانەکە، کە لە سەدەی ۱۸ دروستکراوە نزیکەی ۱٦ ملێۆن یێۆر بو، نیوەی بودجەکەش موزەخانەکە لە ئەستۆی گرتبو.\nمۆزەخانەی رۆدان لەو مۆزەخانە دەگمەنانەیە لە فەرەنسا کە بتوانێت بەبێ هاوکاری دەرەکی خۆی بژێنێت. بەرێوەبەری مۆزەخانەکە کاتەرین شوڤیۆ دەڵێت: "مۆزەخانەی ئێمە تایبەتمەندێکی خۆی هەیە، ئێمە رێگە پێدراوین لە لایەن هونەرمەندەکەوە، کە کۆپی پەیکەرەکان بە برۆنز بفرۆشین، ئەمە وادەکات کە بتوانین پارە بۆ کاری نوێژەنکردنەوە دابینبکەین."\nلە دوای نوێژەنکردنەوە، دانانی سیستەمێکی زۆر تازە روناکی، بینەران دەتوانن پەیکەرەکان بە شێوازێکی زۆر جیاوازتر بینن، لە نزیکەوە لە تەکنیک و شیوازی کارکردنی هونەرمەند ئاشناببن.\nکاتەرین شوڤیۆ دەڵێت: "رۆدان، وەک هەر هونەرمەندێکی دوای رێنیسانس، زۆر جار پەیکەرەکەیان لە پێشدا بە قوڕ دروستکردوە، کە لەم مۆدێلە قوڕەدا جێپەنجە و ناسنەمەی هونەرمەندەکە دەبینرێت، بەڵام بەداخەوە ئەو مۆدێلە قوڕانە زۆر بەدەگمەن ماونەتەوە، ئەوەی ئیستا لەبەردەستایە مۆدێلی گەجی پەیکەرەکانە. چونکە لەدوای وەرگرتنی قاڵب پەیکەرە قوڕەکان تێکدراونەتەوە، بۆیە ئێستا ئەو پەیکەرە گەچانە تاکە دۆکۆمێنتی هونەرمەندەکەیە، کە دەتوانین شێواز و جێپەنجەی هونەرمەندەکە بینین."\nمۆزەخانەی رۆدان لە ۱٠ مۆزە باناوبانگەکانی فەرەنسایە، ساڵانە نزیکەی۷٠٠ هەزار سەردانکەری هەیە.


2/4/2016 11:49 AM\nمامۆستا ئیبراهیم ئەمین باڵدار لەگەڕەكی سابونكەرانی شاری سلێمانی لەبنەماڵەیەكی ناودار‌و خەمخۆر لەدایك بووە، سەرەتا لەحوجرە خوێندنی دەست پێكردووە، هەردوو قۆناغی خوێندنی سەرەتایی‌و ناوەندی لەشاری سلێمانی تەواو كردووە، پاشان بۆ تەواو كردنی خوێندن رووی كردۆتە شاری بەغداو ماوەی دوو ساڵ خانەی مامۆستایان (دار المعلمین الریفیە)ی خوێندووە، لەچەندین گوندو شاردا وانەی وتۆتەوە، هەر لەسەرەتای كاری مامۆستاییەوە بیری لەدانان‌و فراوانكردنی ئەلف‌و بێیەكی كوردیدا كردۆتەوە،\nلەناوەڕاستی چلەكانەوە گەڵاڵەی داڕشتنی ئەلف‌و بێی كوردی كردووە، تا سەرەتای پەنجەكان ئامادەیكردووە، لەلایەن هەردوو هونەرمەند (ترودی میتلمان‌و مامۆستا بەدیع باباجان) خۆشنووسی‌و وێنە رەنگاو رەنگەكانی كێشراوە. دوای لەچاپدانی خراوەتە بەر دەستی نەوەی نوێ‌و ساڵ بەساڵ بەهێزتر لەدڵ‌و دەروونی منداڵانی كوردستاندا جێگەی خۆی كردۆتەوە، باشترین كتێبی قوتابخانە بووە كە مامۆستا‌و قوتابی هۆگری بوون،\nدیسان لەساڵی 1956 ئەلف‌و بێیەكی بۆ نەخوێندەوارە گەورەكان داناو لەقوتابخانەی ئێواراندا دەخوێندرا، مامۆستا ئیبراهیم برەوی بەخوێندنی باڵا داوە تا روویكردۆتە وڵاتی ئەمریكا‌و دكتۆرای هێناوە، كە گەڕاوەتەوە لەزانكۆكانی سلێمانی‌و سەڵاحەدین‌و بەغدا خزمەتی بەخوێندكاران كردووە، لەپاڵ وانە بێژیدا نامیلكەیەك بەزمانی عەرەبی سەبارەت بەفێركردن بڵاوكردەوە، هەر لەو پێناوەشدا چەندین وتاری پەروەردەیی پێشكەوتن خوازی بەهەردوو زمانی كوردی‌و عەرەبی لەگۆڤار‌و رۆژنامەكاندا\nبڵاوكردۆتەوە، تا دوا هەناسەی تەمەنی لەگەڵ پێگەیاندنی نەوەكاندا ژینی بەسەر بردووە، ناوبراو لە 12-7-1998 لەشاری بەغدا كۆچی دوایی كردووە لەسەر راسپاردەی خۆی تەرمەكەی هێنرایەوە بۆ سلێمانی‌و لەگردی سەیوان بەخاك سپێردراوە.\nسەرچاوە \_تێكستی خاك


You are at:Home»بابەتی گشتی»عێراق و جیهان»عێراق داواى هاوكارى له ئه‌نجوومه‌نى ئاسایش و یه‌كێتى ئه‌وروپا ده‌كات\nفوئاد حوسێن وه‌زیرى ده‌ره‌وه‌ى عێراق ئاشكراى كرد وه‌زاره‌ته‌كه‌ى له رێى نامه‌یه‌كه‌وه، داواى هاوكارى چاودێریى هه‌ڵبژاردن له ئه‌نجوومه‌نى ئاسایشى نێوده‌وڵه‌تى كردووه ، یه‌كێتى ئه‌وروپایش بۆ هه‌مان مه‌به‌ست كۆتایى ئه‌م مانگه شاندێك ره‌وانه‌ى عێراق ده‌كات.\nئه‌مڕۆ چوارشه‌م 27ى كانوونى دووه‌م، فوئاد حوسێن وه‌زیرى ده‌ره‌وه‌ى عێراق له‌گه‌ڵ مارتن هۆس سه‌رۆكى شاندى یه‌كێتى ئه‌وروپا له عێراق كۆبووه‌وه و تاوتوێى هه‌ڵبژاردنى پێشوه‌خته‌ى عێراقیان كرد.\nفوئاد حوسێن ئاشكراى كردووه كه وه‌زاره‌ته‌كه‌ى له رێى نامه‌یه‌كه‌وه داواى هاوكارى له ئه‌نجوومه‌نى ئاسایشى نێوده‌وڵه‌تى كردووه و به‌ڵام تا ئێستا ئه‌نجوومه‌نه‌كه وه‌ڵامى نه‌داوه بۆیه به‌نیاز نامه‌یه‌كى تر بنێرن.\nهاوكات یه‌كێتى ئه‌وروپا ره‌زامه‌ندى نیشان داوه بۆ هاوكاریكردنى عێراق له هه‌موو لایه‌نه‌كانى هه‌ڵبژاردنه‌كه‌وه، هه‌ر بۆ ئه‌و مه‌به‌سه‌ته‌یش له كۆتایى ئه‌م مانگه شاندێكى شه‌ش كه‌سى ره‌وانه‌ى عێراق ده‌كات و دوو هه‌فته ده‌مێننه‌وه.\nبڕیاره له 10ى تشرینى یه‌كه‌مى ئه‌مساڵ هه‌ڵبژاردنى پێشوه‌خته له عێراق بكرێت.


ئەم کچە بە دەستی گەنجێک کوژران\nبەھمەن کاک عبدوللە : درۆ و دوڕووی ئێوە کوردستانی توشی نەهامەتی کرد\n2019-10-29 [11:24 AM]\nکچە قوتابییەکی کورد لە کاتێکدا بە سەردان چووەتە ماڵی ھاوڕێیەکی، لەلایەن کوڕێکی ئەو ماڵە کوژراوە.\nئێوارەی ڕۆژی یەکشەممە ٢٧ی ئۆکتۆبەری ٢٠١٩، کچە قوتابییەکی خەڵکی شاری (کامیاران)ی سەر بە پارێزگای سنەی ڕۆژھەڵاتی کوردستان کە ناوی سارا ئیبراھیمی بووە، چووەتە ماڵی ھاوڕێیەکی بەناوی حەدیس پەرھیزکار لە پارێزگای گیلان و لەوێ کوژراوە.\nلەمبارەیەوە ئەحمەد ئاقایی، جێگری کۆمەڵایەتی و پێشگیری لە ڕوودانی تاوانی دادگای پارێزگای (گیلان) بە ماڵپەڕی (ئیسنا)ی سەر بە حکوومەتی ئێرانی راگەیاندووە، لەو ڕووداوەدا پێنج کەس کوژراون کە ٤ کەسیان ئەندامی یەک بنەماڵە بوون و کەسێکیشیان میوان بووە و سەرجەمیان لەلایەن کوڕی ھەمان ماڵ بە چەقۆ کوژراون.\nھاوکات ڕێکخراوی مافی مرۆڤی (ھەنگاو) کە بایەخ بە ڕەوشی مافی مرۆڤ لە ڕۆژھەڵاتی کوردستان دەدات، ئاشکرای کردووە کە ئەو کچەی ئەحمەد ئاقایی باسی دەکات، ھەمان سارا ئیبراھیمییە کە خەڵکی کامیارانە و قوتابیی بەشی ئەندازیاریی ئەمێرە تەندرووستییەکان بووە لە زانکۆی (خەڵخاڵ).\nئەوەش روونکراوەتەوە کە حەدیس پەرھیزکار، بەھۆی ئەوەی قوتابیی بەشی پەرەستاریی ھەمان زانکۆ بووە، ھاوڕێی یەکتر بوون و بۆ پشوو سەردانی ماڵی ئەوانی کردووە.


سەلاحەدین بەهادین بۆ فراکسیۆنە کوردییەکان: دوور لە هەستیاری حزبی پێكەوە کار بکەن - تۆڕی میدیایی خەڵک\nئەمینداری گشتی یەكگرتووی ئیسلامی كوردستان، رایگەیاند، كە ئاڵنگارییەكان دەخوازێت لە بەغدا كوردستانیانە تێبكۆشین، دوور لە هەستیاری حزبی، وا نەبێ مافەكانی هاووڵاتیانی هەرێم دەكەوێتە بەر مەترسی گەورەوە.\nئەمڕۆ 26-5-2022، سەڵاحەدین بەهادین، ئەمینداری گشتی یەكگرتووی ئیسلامی كوردستان و شاندێكی یاوەری، سەردانی فراكسیۆنە کوردستانییەکان کرد لە ئەنجوومەنی نوێنەرانی عیراق و داوای لێكردن، دوور لە هەستیاری حزبی، پێكەوەو بە هەماهەنگی شەڕی بەدەستهێنانی مافەكانی خەڵكی كوردستان بكەن، چونکە وا نەبێ مافەكانی هاووڵاتیانی هەرێمی کوردستان دەكەوێتە بەر مەترسی گەورەوە.\nئەمینداری گشتی یەککگرتوو ئاماژەی بەوەشکرد، كورد قوربانیی زۆری داوە تا گەیشتووەتە مافە دەستورییەكانی، ئەسڵی كاری پەرلەمانییش ئەوەیە بەرگری لەو مافانە بكرێت، ئەو ئەركەش هەماهەنگی و كاری پێكەوەیی دەوێ، نەك ململانێ”.\nئەمینداری گشتی یەکگرتوی ئیسلامی کوردستان، فراکسیۆنە کوردستانییەکان لەبەغدا


:: AM:08:49:21/01/2022 \nشه‌وی ڕابردوو له ڕێی ته‌قینه‌وه و هێرشی چه‌كدارانییه‌وه، ڕێكخراوی تیرۆریستی داعش پشێویه‌كی گه‌وره‌ی له شاری حه‌سه‌كه‌ی ڕۆژئاوای كوردستان دروست كرد، دوای ئه‌وه‌ی گرتووخانه‌یه‌كیان به ئامانج گرتن كه ژماره‌یه‌كی زۆری چه‌كداره گیراوه‌كانی داعشی تێدایه، له‌گه‌ڵ ته‌قینه‌وه و هێرشه‌كان، هه‌ڵگه‌ڕانه‌وه و یاخیبوون له نێو گرتووخانه‌كه‌یش دروست بوو، به گوێره‌ی زانیارییه‌كانیش 20 چه‌كداری داعش له زیندانه‌كه هه‌ڵاتوون و ڕزگاریان بووه، ئه‌مه جیا له‌وه‌ی كه له ڕیزه‌كانی ئاسایشی ڕۆژئاوا و هێزه‌كانی سووریای دیموكرات قوربانی بوونی هه‌بووه.\nسه‌رچاوه تایبه‌ته‌كان له ڕۆژئاواوه به ڕۆژنامه‌ی " العربی الجدید "یان ڕاگه‌یاندووه، كه شانه‌كانی ڕێكخراوی تیرۆریستی داعش، سه‌ره‌تا به ئۆتۆمبێلێكی بۆمبڕێژكراو ته‌قینه‌وه‌یه‌كی گه‌وره‌یان ئه‌نجام دا، كه ئامانجی ته‌قینه‌وه‌یش بریتی بوو له به‌ربه‌ستێكی ته‌ناهی هێزه‌كانی هه‌سه‌ده، دوای تێكشكاندنی ئه‌و به‌ربه‌سته‌یش گه‌یشتوونه‌ته گرتووخانه‌ی " سناعه " كه‌كه‌وتووه‌ته گه‌ڕه‌كی غوێرانی ناو شاری حه‌سه‌كه، پاشان چه‌كدارانی داعش به چه‌كی سووك ده‌ستیان به هێرش و په‌لاماردان كردووه و له نێو گه‌ڕه‌كه‌كانی تره‌وه ده‌ركه‌وتوون و به‌ره‌و گرتووخانه‌كه هه‌نگاویان ناوه و په‌لاماری پاسه‌وان و هێزه‌كانی ئاسایشی ڕۆژئاوا و هه‌سه‌ده‌یان داوه، كه به‌وهۆیه‌وه بریندار و شه‌هید له ڕیزی هه‌سه‌ده و ئاسایشی ڕۆژئاوا كه‌وتووه‌ته‌وه.\nهه‌واڵ و زانیارییه‌كان نه‌یانشاردووه‌ته‌وه، كه له ناو گرتووخانه‌كه‌ی حه‌سه‌كه هاوته‌ریب له‌گه‌ڵ ئه‌و هێرشه‌ی داعش، هه‌ڵگه‌ڕانه‌وه و یاخیبوون له‌لایه‌ن چه‌كداره گیراوه‌كانی داعش دروست بووه و پشێوی و ئاڵۆزی زۆر كه‌وتووه‌ته‌وه، به‌وهۆیه‌وه‌یش 20 چه‌كداری گیراوی داعش له گرتووخانه‌كه هه‌ڵاتوون و ڕزگاریان بووه.\nله به‌رانبه‌ر ئه‌و زانیاریانه ناوه‌ندی میدیایی هێزه‌كانی سووریای دیموكرات بڵاوی كرده‌وه، كه هێزه‌كانی ئاسایش به پشتیوانی هێزه‌كانی هه‌سه‌ده توانیویانه دۆخه‌كه كۆنتڕۆڵ بكه‌ن و هیچ چه‌كدارێكی گیراویش له گرتووخانه‌كه‌ی گه‌ڕه‌كی غوێران نه‌یتوانیوه ڕا بكات و ڕزگاری ببێت. ئه‌و چه‌كدارانه‌یشی كه له ده‌ره‌وه هاتبوون و هێرشه‌كانیان ئه‌نجام دا، زۆرێكیان هه‌ڵاتن و به‌ره‌و گه‌ڕه‌كی زهور ڕۆیشتوون و له نێو خه‌ڵكی سڤیلی ئه‌و گه‌ڕه‌كه دووباره خۆیان حه‌شارداوه‌ته‌وه. به‌ڵام بۆ دۆزینه‌وه و گرتنیان هێزه‌كانمان هه‌ردوو گه‌ڕه‌كی غوێران و زهوریان گه‌مارۆ داوه و ده‌ستیان به هه‌ڵمه‌تی گه‌ڕان و پشكنین كردووه، تا چه‌كداره‌كان بدۆزنه‌وه كه به ئۆتۆمبێلی بۆمبڕێژكراو و به ته‌قه‌كردن له هێزه‌كانمان ویستیان چه‌كداره گیراوه‌كانی ناو گرتووخانه‌كه‌ی غوێران ئازاد بكه‌ن. جیا له‌وه‌یش ده‌ست به‌سه‌ر تایه و كه‌لوپه‌لی زۆر گیراوه، كه چه‌كداره‌كان ویستوویانه ئاگریان تێ به‌ربده‌ن و ئاڵۆزییه‌كی گه‌وره دروست بكه‌ن، تا به ئاسای بتوانن چه‌كداره گیراوه‌كان ڕزگار بكه‌ن و تووشی هیچ به‌ربه‌ستێك نه‌بنه‌وه، به‌ڵام پاش ڕه‌وانه‌كردنی هێزی زیاتر و چڕتر بۆ شوێنه‌كه، ئامنجی گرووپه نووستووه‌كه نه‌هاتووه‌ته دی، له‌به‌ر ئه‌وه ناچاربوون ڕا بكه‌ن و دووباره خۆیان بشارنه‌وه.\nله ماوه‌ی چه‌ند مانگی ڕابردوو هێرش و په‌لاماره‌كانی شانه نووستووه‌كانی داعش له عێراق و سووریا زۆر زیادی كردووه‌ته‌وه، له سه‌ره‌تای ئه‌و مانگه‌یش تیرۆریستان له ناوچه‌ی بادییه بۆسه‌یه‌كیان بۆ هێزه‌كانی هه‌سه‌ده دانا، كه به‌وهۆیه‌وه زیاتر له نۆ شه‌ڕڤانی ڕیزه‌كانی هه‌سه‌ده شه‌هید بوون، ئه‌مه جیا له هێرشه فره‌وان و به‌رده‌وامه‌كانیان بۆ سه‌ر ناوچه جیا جیاكانی عێراق به گشتی و له ناوچه دابڕێنراوه‌كان له هه‌رێمی كوردستانه‌وه به تایبه‌تی.\nجێی باسه له دوای 2011ه و به‌رپاربوونی ئاڵۆزی و پشێوییه‌كان له سووریا و تێكچوونی ته‌واوه‌تی دۆخی وڵاته‌كه، چه‌كدارانی پێشووی ڕیزی ڕێكخراوی قاعیده له عێراق به تایبه‌تی، گرووپێكی تری نوێی تیرۆریستیان به ناوی داعش دامه‌زراند و توانیان سێیه‌كی خاكی سووریا و سێیه‌كی خاكی عێراق كۆنتڕۆڵ بكه‌ن و ده‌وڵه‌ت و ده‌سه‌ڵاتی تایبه‌ت به‌خۆیان له ناوچه‌كان جێگیر بكه‌ن.\nبه‌هۆی هاتنه ده‌نگی ئه‌مه‌ریكا و وڵاتانی تری دنیا له دژی ئه‌و ڕێكخراوه تیرۆریستییه و ڕاگه‌یاندنی هاوپه‌یمانی نێوده‌وڵه‌تی بۆ ڕووبه‌ڕووبونه‌وه‌ی داعش كه زیاتر له 68 وڵاتی تێدایه، توانرا له ماوه‌ی نزیكه‌ی چوار ساڵ ته‌واوی ناوچه‌كان له عێراق و سووریا له تیرۆریستان پاك بكرێته‌وه و به ته‌واوی ئازاد بكرێنه‌وه، له 2017یش پاش گه‌ڕانه‌وه‌ی هێزه‌كان بۆ ناوچه داگیركراوه‌كان، حكوومه‌تی عێراق كۆتایی داعش ڕاگه‌یاند، هاوكات پاش كۆنتڕۆڵكردنه‌وه‌ی باغۆز كه دوا وێستگه‌ی داعشبوو، ڕێكخراوه تیرۆریستییه‌كه تووشی ته‌نگژه‌یه‌كی گه‌وره بووه‌وه، به‌ڵام له‌گه‌ڵ ئه‌وه‌یش دا به شێوه‌یه‌كی شاراوه و له ڕێی دروستكردنی شانه‌ی نووستووه‌ته‌وه، تا ئێسته‌یش ئه‌و گرووپه به چالاكی ماوه‌ته‌وه، به گوێره‌ی خه‌مڵاندنه‌كانی هاوپه‌یمانانیش زیاتر له 10 هه‌زار چه‌كدار له ڕیزه‌كانی ئه‌و ڕێكخراوه تیرۆریستییه بوونیان هه‌یه و له هه‌ردوو وڵاته‌كه خۆیان حه‌شارداوه و به‌شێوه‌یه‌كی نهێنی به‌رده‌وامن له ئه‌نجامدانی كرده‌ی تیرۆریستی و ڕێكخستنه‌وه‌ی ڕیزه‌كانیان.


پەرلەمانتارێكی یەكێتی لە پەرلەمانی عێراق دەڵێت، شاندی هەرێم چاوەڕوانی دیاریكردنی كاتی سەردانەكەن بۆ بەغدا و تەوەری دانوستانەكانیش هەمان پرسەكانی پێشوو دەبن كە نەوت و داهاتی خاڵە سنورییەكانە.\nشێروان میرزا، پەرلەمانتاری فراکسیۆنی یەكێتی لە پەرلەمانی عێراق بە ناس كوردی ڕاگەیاند: "شاندی كوردی بۆ ئەوەی بچنەوە بەغدا بەمەبەستی دەستپێكردنەوەی دانوستانەكانی هەرێم و فیدراڵ لەسەر كێشە هەڵواسراوەكانی نێوانیان چاوەڕوانی دیاریكردنی كاتی سەردانەكەن بۆ ئەوەی بەغدا دیاری بكات و سەردانەكە ئەنجامبدەن".\nلەبارەی ئەگەری ڕێكکەوتنی نوێ و تەوەرەكانی گفتوگۆكانەوە، شێروان میرزا ووتی: "بۆ تاووتوێ كردنی هەمان ئەو لێكتێگەشتنانەیە كە پێشتر لەنێوان شاندی هەرێم و بەغدادا لەسەر پرسی نەوت و داهاتی خاڵە سنورییەكان و موچەی فەرمانبەرانی هەرێم هاتووەتە ئاراوە و بۆ جێبەجێكردنی ئەو هەنگاوانەیە بەرەو ڕێكکەوتنی یەكجارەكی".\nلەوەڵامی ئەوەی سەرۆكی حكومەت سەرۆكایەتی شاندی هەرێم دەكات یاخود هەمان ئەندامانی پێشووی شاندەكە دەبن، پەرلەمانتارەكەی یەكێتی ڕەتیکردەوە هیج زانیارییەکی هەبێت و ئاماژەی بەوەکرد: "ئاگاداری گۆڕانکاریکردن نیم لە ئەندامانی شاندەکە".\nزیاتر بخوێنەوە: هەرێم: سەرجەم ئەو داواکارییانەى بەغدا داوای دەکات ڕادەستی دەکەین\nپێش متمانەدان بە كابینەكەی مستەفا كازمی لەلایەن پەرلەمانەوە بۆ سەرۆكایەتی حكومەت، چەند جارێك شاندی كوردی بەمەبەستی چارەسەركردنی ڕاگرتنی موچەی فەرمانبەرانی هەرێم سەردانی بەغدایان كرد، بەڵام سەرۆكی حكومەت سەرۆكایەتی شاندەكەی نەكرد و جێگرەكەی بۆ ئەو سەردانانە ڕاسپاردبوو.\nپێشتریش فارس عیسا، نوێنەری حكومەتی هەرێم لەبەغدا بەناس كوردی ڕاگەیاندبوو، سەردانەكەی ئەمجارەی شاندی كوردی بۆ تەواوكاری دانوستانەكانی پێشووی نێوان هەرێم و بەغدایە لەسەردەمی كابینەكەی دا عەبدولمەهدیدا و مستەفا كازمیش نیەتی ڕێکكەوتنی لەگەڵ هەرێمدا هەیە.\nزیاتر بخوێنەوە: هەرێم و بەغدا لەبەردەم ئەگەرى رێککەوتنێکى نوێدا\nجەختی لەوەشكردبووەوە، ھەرێم ڕەزامەندە لەسەر ڕادەستکردنی نەوت بە ئامانجی گەیشتن بە ڕێککەوتن، لەگەڵ نیوەی داھاتی خاڵە سنورییەکان و گومرگ بەپێی دەستوری عێراق.\nزۆرترین ڕێژەى توشبووانی کۆرۆنا لە عێراق لە شارى بەغدان.. بۆچی؟\n2020.06.08 - 15:31


📝 بۆ ڕای گشتی؛ لە بارەی هۆکاری گرانبوونی گاز لە هەردوو پارێزگای هەولێر و دهۆک بەڵگەنامەکان\n📅 کاتی تۆمارکردن Feb 2 2020 12:33PM\nلە سەرەتای دەستبەکاربوونی کابینەی نۆیەمەوە، وەک وە [ زۆرتر... 👁] ✖ ✖ 0 1 ✔ 99% ✍ ب.ج. 2-2-2020 12:33:58\n📝 پەکەکە: لە بەرخودانی ساڵی نوێی تێکۆشانماندا گۆشەگیری تێکدەشکێنین بەڵگەنامەکان\n📅 کاتی تۆمارکردن Feb 2 2020 10:08AM\nکۆمیتەی ناوەندیی پەکەکە راگەیاندراوێکی بڵاوکردەوە [ زۆرتر... 👁] ✖ ✖ 0 2 ✔ 99% ✍ ب.ج. 2-2-2020 10:08:41\n📝 تیمی وەزاریی بزووتنەوەی گۆڕان لەبارەی شەقامی سەد مەتریی سلێمانییەوە روونکردنەوە دەدەن بەڵگەنامەکان\n📅 کاتی تۆمارکردن Feb 2 2020 12:41PM\nدەقی روونکردنەوەکەی بزووتنەوەی گۆڕان 1.ئەم پڕۆژەی [ زۆرتر... 👁] ✖ ✖ 0 2 ✔ 99% ✍ ب.ج. 2-2-2020 12:41:05\n📝 راگەیاندراوێک لە بارەی دروستکردنەوەی قەیرانی غاز بەڵگەنامەکان\n📅 کاتی تۆمارکردن Feb 2 2020 7:40PM\nلە رونکردنەوەی حکومەتی هەرێم باس لە رێگری غازدەکات [ زۆرتر... 👁] ✖ ✖ 0 2 ✔ 99% ✍ ب.ج. 2-2-2020 19:40:27\n📝 سەرۆکایەتیی پەرلەمان جەژنی چلەی زستان لەئێزدییەکان پیرۆز دەکات بەڵگەنامەکان\n📅 کاتی تۆمارکردن Feb 2 2020 9:31AM\nبەناوی خوای مەزن و دلۆڤان بەبۆنەی هاتنەوەی جەژنی [ زۆرتر... 👁] ✖ ✖ 0 2 ✔ 99% ✍ ب.ج. 2-2-2020 9:31:22\n📝 فراکسیۆنی پارتی: کۆمەڵێک دەست رۆیشتوو تەگەرە لە ناردنی غازی بۆ هەولێر و دهۆک دروستدەکەن بەڵگەنامەکان\n📅 کاتی تۆمارکردن Feb 2 2020 12:44PM\nبەنیگەرانییەکی قوڵەوە کۆمەڵێک دەست رۆیشتوو لە سلێم [ زۆرتر... 👁] ✖ ✖ 0 2 ✔ 99% ✍ ب.ج. 2-2-2020 12:44:51\n📝 مەحمود سەنگاوی دەربارەی قەیرانی گازی شل راگەیەندراوێکی بڵاوکردەوە بەڵگەنامەکان\n📅 کاتی تۆمارکردن Feb 4 2020 11:10AM\nکۆمەڵانی خەڵکی بەشەرفی کوردستان دەزگاکانی راگەیان [ زۆرتر... 👁] ✖ ✖ 0 1 ✔ 99% ✍ ب.ج. 4-2-2020 11:10:19\n👁 ئەم بابەتە 12,783 جار بینراوە


2018-03-21 – basknet.org\nئەرشیفی ڕۆژانە: 2018-03-21\nسوپای عێراق بەرەو خورماتوو جوڵەی پێكراوە\nئەفسەرێكی سوپای عێراق ئاشكرایدەكات، هێزێكی زیاتری سوپاو حەشدی شەعبی لە دەورووبەری شارۆچكەی خورماتوو سەر بە قەزای سەڵاحەددین بڵاوەیان پێكراوە. نەقیب جەلیل كامل ئەفسەری سوپای عێراق بە ئاژانسی ئانادۆڵی راگەیاند، هێزی زیاتری سوپاو حەشدی شەعبی لە دەورووبەری خورماتوو بڵاوەیان پێكراوەو سەنگەرەكانیان پتەوتر كردووە. وتیشی، ئەو هەنگاوەی هێزە عێراقییەكان دوای ئەوە دێت …\nبه‌هۆی بۆردومانێکی سوپای سوریا ٢٥ هاووڵاتی بوونە قوربانی\nلە ئاکامی بۆردومانی فڕۆکە جەنگییەکانی رژێمەکەی ئەسەد بۆ سەر کەمپەکانی گوندی حاز لە باشووری شاری ئیدلب، ١٠ هاووڵاتی سڤیل گیانیان لەدەستدا و ١٥ی دیکەش برینداربوون. بەرپرسی بەرگری شارستانی ئیدلب، موستەفا حاج یوسف رایگه‌یاند، “لە کاتەکانی ئێوارە فڕۆکەکانی رژێمەکەی ئەسەد بۆردومانی کەمپەکانی ئاوارەی گوندی حازیان کرد لە باشووری شاری ئیدلب و …\nئه‌مریكا پڕۆژه‌یه‌كی هاوكاری سعویه ره‌تده‌كاته‌وه\nئەنجومەنی سیناتی ئەمەریکا پڕۆژە یاسایەک بۆ وەستاندنی پشتیوانی ئەمەریکا لە هەڵمەتەکەی سعودیە لە یەمەن ڕەت دەکاتەوە. ئەوەش دوای کۆبوونەوەکەی نێوان سەرۆکی ئەمەریکا دۆناڵد ترامپ و شازادەی جێگرەوەی سعودیە محەمەد بن سەلمان. ئەنجومەنەکە بە زۆرینەی دەنگ پڕۆژە یاساکەیان ڕەت کردەوە کە لەلایەن 15 ئەندامی ئەنجومەنەکەوە پێشنیار کرابوو بۆ کۆتایی هێنان بە …


ANF | یادداشتەکانی ژنە گەریلا سورخوێن چاپ کرا\nیادداشتەکانى ژنە گەریلا سورخوێن جوانا مونزو (ئوزگیور کایا)، کە ساڵی ١٩٩٣ بەشداری تێکۆشانی ئازادی بوو و ١١ی نیسانی ٢٠٠٦ لە بەستای بۆتان شەهید بوو، کرا بە کتێب و چاپکرا.\nهه‌ینی, 3 Apr 2020, 13:35\nیادداشتە رۆژانەییەکانی شەهید سورخوێن جوانا مونزور کرا بە کتێب. ئەو کتێبە بەسەرهاتەکانی ژیانی ژنە گەریلا ئوزگور کایایە. یادداشتەکان لە ساڵێ ١٩٩٥ەوە دەستپێدەکات تاوەکو کاتی شەهیدبوونی لە ساڵی ٢٠٠٦ دا.\nکتێبەکە لەلایەن رۆژنامەى نەوای ژنەوە کۆکراوەتەوە و لەلایەن چاپ و بڵاوکراوەتى مەیمان لە مانگی ئاداردا بە ناونیشانی "ئەو مێژووەی کۆتایی نییە، ئەو گەشتەی کۆتایی نییە' چاپکراوە. کتێبەکە وەک شاهیدحاڵێکى راستەوخۆی تێکۆشانی ژنانی گەریلا دەچێتە بەردەست خوێنەران.\nپێشەکیی کتێبەکە لەلایەن سۆزدار ئاڤێستاوە نووسراوە، کە ماوەیەک لەگەڵ شەهید سورخوێن جوانا مونزور پێکەوە لە تێکۆشاندا بوون.\nگەریلا مونزور یادداشتەکانى ناو نابوو "دۆستی رازەکانم" و هەر جۆرە ئەگەرێکى لەناوچوون و ونبوونی بە مردنی خۆی دەزانی و لەبارەی یادداشتەکانییەوە وتبوی "ئەگەر شایانی منە با بکرێت بە کتێب، بە جوانی و بە روونی".\nخوێنەران لە هەموو دێڕەکانی ئەو کتێبەدا قورسییەکانى ژیانی گەریلایی دەبینن، بە تایبەت سیاسەتەکان و پێشهاتەکانى ئەو سەردەمەی مونزور لە بۆتان بووە.\nتۆمارکردنی ژیانی گەریلا\nخوێنەران لەو کتێبەدا ئەوەیان بۆ روون دەبێتەوە، کە گەریلا لە دژی ئۆپراسیۆنە قڕکەر و پاکتاوکارییەکانى دەوڵەتی تورک لە ساڵانی ١٩٩٥ – ١٩٩٩دا چۆن بەرخودان و بەرەنگارییان کردووە.\nهەروەها خوێنەران لەو کتێبەدا هەنگاوەکانى گەشەسەندنی تێکۆشان و هەبوونی ژنانى کورد دەبینین.\nلە یادداشتەکانى سورخوێن جوانان مونزور زۆر بە روونی و جوانی هەموو هەستەکانى گەریلا لەسەر مرۆڤ، ئێش و ئازارەکان، توڕەیی، بیرکردن، دڵخۆشی و بڕوای گەریلا خراوەتەڕوو. مرۆڤ لە روویەکى ترەوە ئەوە دەبینێت، کە چۆن گەریلا منداڵ دەمێننەوە و لەلایەکى ترەوە دەبنە زانا و دەروێش.\nئەو کەسانەى دەیانەوێت کتێبەکەیان دەست بکەوێت پەیوەندیی بەو ئێمیڵ و ژمارە تەلەفونەوە بکەن\n0031 65 79 13 0 39


خواردنه‌وه‌ی قاوه ڕێگری ده‌كات له دروستبوونی به‌ردی زراو و له‌گه‌ڵیدا مه‌ترسی به مۆم بوونی جگه‌ر كه‌مده‌كاته‌وه.\nكۆمه‌ڵێك له زاناكان له وڵاته یه‌كگرتوه‌كانی ئه‌مه‌ریكا و به‌رازیل و ئه‌ڵمانیا گه‌یشتونه‌ته ئه‌و ئه‌نجامه‌ی كه خواردنه‌وه‌ی كوپێك قاوه له به‌یانیاندا خویه‌كی زۆر باشه و هۆكاری ئه‌مه‌شیان گه‌ڕاندۆته‌وه بۆ هه‌بوونی كافاین له‌ناویدا كه سوود به مێشك ده‌گه‌یه‌نێت و مێشك له پیر بوون ده‌پارێزێت به‌هۆی چونه ته‌مه‌نه‌وه.\nئه‌و وه‌رگرانه‌ی له مێشكدا هه‌ن ڕۆڵی سه‌ره‌كی ده‌بینێت له پیر بوونی ئه‌ندامه‌كانی له‌شی مرۆڤ و هه‌ر گۆڕانكاریه‌كی ناسروشتی له وه‌رگره‌كانی ئه‌دینۆسین"A2A" ده‌بێته هۆی دروستبوونی كێشه له یاده‌وه‌ری مرۆڤدا و ئه‌مه‌ش له‌سه‌ر مشكی تاقیگه تاقی كراوه‌ته‌وه به‌ڵام كافاین ڕێگری ده‌كات له پیربوونی مێشك و ده‌ست به‌سه‌ر ئه‌دینۆسینA2A دا ده‌گرێت و به‌مه‌ش مێشك به‌شێوه‌ی سروشتی خۆی كار و چالاكی خۆی ئه‌نجام ده‌دات.\nجگه له‌مه‌ش ڕۆژانه خواردنه‌وه‌ی كوپێك قاوه ڕێگری ده‌كات له دوستبوونی به‌ردی زراو و به مۆم بوونی جگه‌ر و شێرپه‌نجه‌ی جگه‌ر ، باشتریش وایه ئه‌و قاوه‌یه‌ی ده‌یخۆیته‌وه بێ شه‌كر و كرێم بێت.


شۆڕش خالید ئاژگەیی - 19-06-2017 - 2936 جار خوێندراوەتەوە\nپرسی جیابوونەوەو بوون بە خاوەنی قەوارەیەکی سیاسی دانپیانراوی نێودەوڵەتی و دەستەبەر کردنی سەروەری نیشتیمانی و نەتەوەیی، لەم سەردەمەی ئێستادا تەنیا تایبەت نیە بە هەرێمی کوردستانەوە. بەڵکو حاڵی حازر ئەم بژاردەیە چەندین ولاتی تر پەنایان بردووە بۆی بۆ بەدەست هێنان یا گێڕانەوەی سەروەری نیشتیمانی و نەتەوەیی و بوون بە خاوەنی قەوارەیەکی سەربەخۆی سیاسیەوە.\nدوورگەی گرینلاندی دانیمارک وێڕای دووربوونی لە خاکی دانیمارک و ژمارەی دانیشتوانێکی پەنجا هەزار کەسی و ڕووبەرێکی بەرفراوانی خاکی داپۆشراو بە بەفرو سەهۆڵی سەهۆڵبەندانی جەمسەری باکورەوە، چەندین دەیەیە خاوەنی حوکمێکی خۆماڵی خۆبەرێوەبردنە و لە پەرلەمانی دانیمارک دوو ئەندامیان هەیە بۆ نوێنەرایەتی کردنی بەرژەوەندیەکانیان.\nئەم دوورگەیە ماوەی دە ساڵ زیاترە داوای سەربەخۆیی سیاسی دەکات لە دانیمارک و گفتوگۆکانی تایبەت بە جیابوونەوەش ماوەیەکە چەقیان بەستووەو هێشتا هەردوو لایەنی دانیمارکی و گرینلاندی نەگەیشتوونەتە ڕێکەوتنێکی یەکجارەکی دوو لایەنە، سەبارەت بەم پرسەو چۆنیەتی جیابوونەوەکە لە ڕووی ئابوریەوە، چونکە دانیمارک ساڵانە بە بڕی چەند ملیارد دۆلار هاوکاری ئەم دوورگەیە دەکات بە هۆی کزی ئاستی پیشەسازی و نەبوونی داهاتێکی نیشتیمانی بەرچاوەوە، بەدەر لە پیشەسازی ڕاوەماسیەوە.\nئەمە جگە لە وڵاتی سکۆتلاندا کەوا دوای گشتپرسیەکەی بەریتانیا و بڕیاری چوونە دەرەوەی بەریتانیەکان لە یەکێتی ئەوڕووپاوە، جارێکی تر بابەتی جیابوونەوەیان لە بەریتانیا وڕووژاندووەو بەرەی سەربە جیابوونەوە پەرەیان بە هەوڵەکانیان بۆ سەربەخۆیی داوەو چاوەڕوان دەکرێت لە ئاییندەیەکی نزیکدا لە بەریتانیا جیاببنەوە، ئەگەر بێتو هەلومەرجی ئەم جیابوونەوەیە بە رەزامەندی هەردوو لاوە بێتە کایەوە و زەمینەکەی بۆ بڕەخسێندرێ.\nچوونە دەرەوەی بەریتانیا لە یەکێتی ئەورووپا دوور لە هەموو چاوەڕوانیەکان، بە تایبەت بوو بە هۆکاری حەپەسان و سەرسورمانی سیاسەتمەدارانی ئەوڕووپیەوە. لێ یەکێتی ئەورووپا بە هەموو دەنگ و ڕەنگ وخاوەن ڕاو ڕوانگە و بۆچوونەکانیەوە ئەم بابەتەی زۆر بە ئاسایی وەرگرت و نەیشاردەوە یەکێتی ئەورووپا چاوەڕوانی بڕیارێکی لەمجۆرەی لە لایەن زۆرینەی بەریتانیایەکانەوە نەدەکرد و پێی وایە مانەوەی بەریتانیا لە یەکێتیەکەدا لە بەرژەوەندی هەردوو لادابوو، لێ لەگەڵ ئەوەشدا ڕێز لە و بڕیارە دەگرێت و خوازیارە دەسەڵاتدارانی ئەم وڵاتە بە زووترین کات بکەونە گفتوگۆکانی پەیوەست بە چوونە دەرەوەکە.\nهەرێمی کوردستانیش نزیکەی سەدەیەکە دوای لکاندنی بە کۆماری ئێراقەوە گشت جۆرەکانی حوکمڕانی لە گەڵ دەسەڵاتدارانی بەغداوە هەر لە سیستەمی پاشایەتیەوە بگرە تا دەگاتە کۆماری و دیکتاتۆریەوە تاقی کردۆتەوە. ئەزمونی زیاتر لە نیو سەدەی کورد لەم بوارەدا تەنیا ماڵوێرانی و نەهامەتی و ترازان و کاولکاری بۆ کورد لێکەوتۆتەوە و زۆر دەرفەتی مێژووییش لە دۆخی جیا جیادا، لە کیس کورد چووە بۆ جیاوبوونەوە لەو قەوارە سیاسیەی دوای یەکەم جەنگی جیهانیەوە بە بێ پرس و ڕاوەرگرتنی کورد و تەنانەت نەتەوەکانی تریشەوە، ناوی نرا ئێراق و لە جیاتی پێکەوە ژیانی ئارەزوومەندانە، پێکەو ژیانێکی سەپێنەر و سیستەمێکی حوکمڕانی ستەمکاری شمولی ناسیونالیستی تووندڕۆی بەسەردا ساغ کرایەوەو بوو بە دیفاکتۆیەکی سیاسیەوە کەوا ڕۆڵەکانی وڵات بە هەموو چین و توێژە جۆراوجۆرەکانیەوە دەبوایە هەوڵ بۆ سەرخستنی پڕۆژە نەتەوەییە سەرە ڕۆو ستمەکارە بدەن و لە بۆتەی نیشتیمانی عەرەبیدا بتوێنەوە.\nبۆیە لەم دۆخەی ئێستادا و بە لەبەر چاو گرتنی هەلومەرجە تازەکەوە، گرینگە دانیشتوانی هەرێمی کوردستان بە پاراستنی یەکڕیزی و دوورکەوتنەوە لە لێکترازان و ئاڵۆزی و وەلانانی جیاوازیەکانەوە، هەوڵ بۆ سەرخستنی یەکەم هەنگاوی دامەزراندنی قەوارەیەکی سیاسی بۆ کوردی بەش مەینەت بدەن و لانی کەم لەم بەشەی کوردستاندا یەکەم ئەزمونی نیشتیمانێکی تایبەت بە کورد تاقی کەنەوەو مۆدێلێکی دیموکراسی ئازاد لە سەر بنەمای پاراستنی مافی هاوڵاتیبوون و سەروەری و گەشەسەندنی نەتەوەیی بۆ جیهانی دەرەوە بخەنە ڕوو.